Kada će BiH,RS i FBiH, dobiti novu vlast?\nTanjug 12. oktobra 2018. 13:19\nBANJALUKA – Ukoliko ne dođe do ozbiljnog preslaganja između političkih partija u Republici Srpskoj, Vlada RS trebalo bi u Narodnoj skupštini RS da bude izglasana najdalje do kraja decembra, dok će se, po svemu sudeći, na novi Savet ministara BiH, ali verovatno i na Vladu Federacije BiH, čekati oko pola godine.\nKako je najavio član Centalne izborne komisije (CIK) BiH, Ahmet Šantić, zvanični rezultati biće objavljeni mesec dana od izbora.\nNakon objavljivanja tih rezultata, CIK će i zvanično dodeliti mandate izabranim zvaničnicima, a sudeći po ranijoj praksi, prva sednica novoizabranog Predsedništva BiH, u sastavu Milorad Dodik, Željko Komšić i Šefik Džaferović, mogla bi biti održana već krajem novembra.\n„Ubeđen sam da će prva biti formirana Vlada Republike Srpske, a na formiranje Saveta ministara BiH verovatno će se čekati kao i prošli put, možda i malo duže“, rekao je Lazar Prodanović, aktuelni poslanik SNSD-a u Predstavničkom domu parlamenta BiH, prenela je tv BN, pozivajući se na agencije.\nPrema nezvaničnim informacijama, zavisno od odnosa u Federaciji BiH, pre svega Hrvata i Bošnjaka, moguće je da se na formiranje Saveta ministara BiH čeka veoma dugo, pa čak da nam se ponovi i situacija nakon izbora 2010. godine, kada je Savet ministara BiH sastavljen tek nakon 15 meseci, tačnije u januaru 2012.\n„Prvo će se verovatno čekati formiranje Vlade Federacije BiH i da se raščiste odnosi na tom nivou pa tek onda da se ide na formiranje Saveta ministara BiH. Dosta toga će zavisiti od toga koliko će HDZ imati poslanika u Parlamentu Federacije i kako će se razvijati odnosi na tom nivou“, rekao je Prodanović.\nSituaciju s formiranjem Saveta ministara BiH moglo bi zakomplikovati i to što Dragan Čović, lider HDZ-a BiH, nije izabran u Predsedništvo BiH i što je Komšić, hrvatski član Predsedništva BiH, izabran praktično glasovima Bošnjaka.\nAko je suditi prema ranijim iskustvima, odnosno nakon izbora 2014. godine, Savet ministara BiH mogao bi biti formiran u maju naredne godine, kao otprilike i Vlada Federacije BiH, dok bi Vlada Republike Srpske mogla biti formirana već polovinom decembra.\nMilorad Dodik, odlazeći predsednik Republike Srpske, nedavno je najavio da su već počeli razgovori s koalicionim partnerima i da se radi na formiranju većine, a još ranije je najavio da će Republika Srpska prva unutar BiH nakon izbora formirati svoje institucije.


Vud: Romni ostavio pozitivan utisak\nProfesor na Institutu za Svetsku politiku Džozef Vud\nProfesor Institua za Svetsku politiku Džozef Vud za Glas Amerike govori o utisku koji je Mit Romni ostavio na konvenciji i o preprekama sa kojima se suočava\n“Koje su najvažnije poruke Republikanske konvencije i sa kakvim daljim preprekama se suočava predsednički kandidat Republikanske stranke Mit Romni?” Kolega Branko Mikašinović razgovarao je o tome sa profesorom na Institutu za Svetsku politiku, Džozefom Vudom.\nVud: “Romni je je pokušao da predoči tri važne tačke: prvo, da je on kompetentniji menadžer i lider u oblasti ekonomije u poredjenju sa Obamom. To je ključna poruka na koju je Romni želeo da ukaže, a potkrepio ju je tvrdnjom da Obamina ekonomska politika nije bila tako uspešna kao što je on to predvidjao. Druga stvar je da je na konvenciji Romni predstavljen kao blagonaklona i prijatna osoba. Amerikanci smatraju da bi njihovi lideri trebalo da budu, 'dobri momci', koji ne pokazuju svoju superiornost na arogantan način, već da je on jedan od njih, koga će narod voleti da gleda na televiziji nekoliko narednih godina, ako bude izabran za predsednika. I, treće, Romni je uspeo da ostavi veoma pozitivan utisak da je ozbiljan i kompetentan čovek - mislim da je sve to postignuto na ovoj konvenciji.“\nGlas Amerike: Koje su neke od ključnih prepreka sa kojima će se Mit Romni suočiti tokom ostatka ove kampanje?\nVud: „Primarna prepreka sa kojom je Romni suočen je činjenica da on nije sadašnji predsednik. U američkom sistemu u bilo kojoj trci onaj ko se nalazi na položaju ima automatsko i veliko preimućstvo. Romni nije toliko poznat kao što je predsednik Obama, što može da bude korisno, ali i štetno. Obično su birači naklonjeni da glasaju pre za predsednika koga znaju, nego za nekog nepoznatog, mada to može da ima i suprotan efekat, posebno ako predsednikov rad nije bio uspešan. Romni je takodje suočen sa drugim kontradiktornostima. Često se pominje njegova nedoslednost, odnosno da je on sklon promeni svojih gledišta u zavisnosti od publike kojoj se obraća, tako da mora da prevazidje i taj problem.“\nGlas Amerike: Zbog čega su spoljnopolitička pitanja zapostavljena u ovoj predsedničkoj kampanji?\nVud: „Pre svega, rat u Iraku se uglavnom smatra završenim, dok se američko vojno prisustvo u Avganistanu takodje privodi kraju, tako da te teme nemaju raniju važnost. Ono što je još važnije je da je američka ekonomija u teškoj situaciji, nezaposlenost je i dalje veoma visoka, a prisutna je i zabrinutost u pogledu evropske ekonomske krize i njenog uticaja na SAD. Tradicionalno, spoljna politika je retko jedna od ključnih tema predsedničke kampanje, a to je ove godine još izraženije u svetlu neizvesne ekonomske situacija i velikog deficita.“


Parovi: Ne postoji lekarski izveštaj da je Jelena dobila batine od Hasana!\nMay 2, 2015 Beba Rijaliti 3 comments\nKada je slučaj stigao do tužilaštva, produkciji je odmah naloženo da lekari pregledaju Golubovićevu, što naposletku nije učinjeno.\nJelenu Golubović uopšte nije pregledao lekar da bi utvrdio stepen povreda koje joj je naneo Hasan Dudić u rijalitiju “Parovi”.\n– Golubovićeva je rekla policiji da je nakon tuče pila sedative, kao i da ju je nekoliko dana bolela glava od Dudićevog udarca nogom. Ona je, međutim, tada odbila lekarsku pomoć, ne znajući da bi izveštaj lekara o stepenu njenih povreda bio od koristi za postupak koji je pokrenut protiv Dudića. O tome je, sem nje, morala da vodi računa i produkcija – rekao je izvor upoznat sa istragom.\nKada je slučaj stigao do tužilaštva, produkciji je odmah naloženo da lekari pregledaju Golubovićevu, što naposletku nije učinjeno. Kako dnevni list saznaje, lekar koji je bio pozvan izjavio je da više nema šta da pregleda jer je od tuče prošlo nekoliko dana, kao i da rediteljka nema vidljive povrede i da se oseća dobro. Sve to dovelo je do toga da ne postoji pisani dokaz o povredama koje je Golubovićeva zadobila u tuči sa Dudićem, već samo video snimak i izjave svedoka.\n– Prikupljenih dokaza, međutim, ima sasvim dovoljno da tužilaštvo pokrene istragu protiv Dudića, koji će, pored krivičnog dela nanošenje povreda, biti osumnjičen i za nasilničko ponašanje. Iako nema lekarskog nalaza o povredama, svedoci incidenta koje je policija saslušala potvrdili su da je Golubovićeva imala povrede na glavi nakon što ju je pevač šutnuo u glavu – dodaje izvor.\nČitaj još Gastoz šokirao novom izjavom!\nPodsećamo da je Dudić početkom aprila hasan dudic izbačen iz “Parova” nakon što je posle verbalne rasprave zgrabio za kosu Jelenu Golubović, oborio je na pod, udario pesnicom u leđa, a zatim je šutnuo u glavu. Dve nedelje kasnije hasan dobio batine zbog jelene dvojica napadača u toaletu restorana “Mala Slavija”, u Makenzijevoj ulici u Beogradu. Dudić ima povrede na glavi i licu, a i u ovaj slučaj uključilo se nadležno tužilaštvo.\n„Parovi“ ponovo pod lupom\nDa tužilaštvo ne može da se oslobodi rijalitija, potvrđuje najnoviji incident koji se dogodio u “Parovima”, kada je učesnica Jovana Tomić, zvana Matora, ošamarila Ružicu Veljković, koju je potom pljunuo Marko Perović. S obzirom na to da je i ovaj događaj plasiran u medijima, dežurni tužilac moraće da zatraži sporni snimak od produkcije i da proveri ima li osnova za pokretanje predistražnog postupka.\n« Pakleno veče u Parovima: Šestoro nominovanih i jedan ukućanin kažnjen! (VIDEO)\nIntervju Miroslav Ilić: Jedva čekam da upoznam Severinu! »


Savić: Godina kao iz snova, opet ćemo napasti Ligu šampiona – BiGportal.ba\nSavić: Godina kao iz snova, opet ćemo napasti Ligu šampiona\nKapiten fudbalera Crvene zvezde Vujadin Savić rekao je da je 2018. godina “bila kao iz snova” i obećao da će crveno-beli na proleće igrati još bolje.\nSavić je istakao da će Zvezda ponovo “napasti” Ligu šampiona.\n“Ova 2018. godina bila je kao iz snova, svaki delija treba da bude ponosan na ovo što smo postigli. Obećavamo još bolje igre na proleće. Nismo opušteni, još ništa nije gotovo, ali zadovoljni smo što imamo veliku prednost u odnosu na najbliže konkurente, Radnički i Partizan”, rekao je Savić.\nSa kapitenskom trakom oko ruke Vujadin Savić vodio je saigrače u poslednjoj utakmici u 2018. godini. Zvezda je juče pobedila Čukarički sa 2:1 pred zimsku pauzu i odlazak na zaslužen odmor, a taj meč bio je prvi koji je Savić odigrao nakon susreta s Liverpulom.\n“Imao sam problem s povredom koji je potrajao nekoliko nedelja. Drago mi je što sam pre kraja godine uspeo da odigram još jedan meč u sezoni. Žao mi je što nisam uspeo da se oporavim za još neki susret u Ligi šampiona, ali znači mi mnogo što sam igrao na Banovom brdu. Još jednom smo dokazali da smo bez premca u Srbiji i otišli smo u odličnom raspoloženju na zasluženi odmor”, rekao je on.\nDuel na Banovom brdu bio je prvobitno planiran za subotu, ali su nevreme i velike količine snega odložili meč koji je, posle velikih napora da se teren očisti, odigran u nedelju.\n“Kada čekate utakmicu čiji početak se pomera iz sata u sat sigurno da se stvori nervoza. Ipak, trener Vladan Milojević i njegov stručni štab su uradili sve da budemo potpuno relaksirani, psihološki su nas pripremili za meč i kad god da je bio zakazana, mi bismo igrali i pobedili. Bili smo odlučni u tome da pobedom završimo 2018. godinu”, rekao je Savić.\nZvezda je sezonu počela sredinom jula i odigrala veliki broj utakmica.\n“Imali smo dugu sezonu, 37 utakmica je iza nas. Počeli smo pripreme u junu, prošlo je šest meseci u punom ritmu igranja sreda pa nedelja. Sve smo to prebrodili, još jednom smo dokazali da možemo. Navikli smo se na evropski ritam, jer već drugu godinu igramo tako. Stekli smo veliko iskustvo i to će nam mnogo značiti u sledećoj godini”.\nŠtoper Zvezde je na kraju imao poruku i za navijače.\n“Naši navijači mogu da očekuju još uspešniju 2019. godinu. Pravi zvezdaši sa mnogo optimizma treba da uđu u novu godinu. Naši ciljevi su poznati, dupla kruna, a potom i ponovo napad na Ligu šampiona. Svi smo videli kako izgleda Liga šampiona i koliko su ljudi srećni kada se mi takmičimo sa najboljima. Želimo uvek da priuštimo to našim navijačima”, zaključio je Savić.


Policija krije zapisnik sa saslušanja Milana Radočića – REPORTER\nPolicija krije zapisnik sa saslušanja Milana Radočića\n22/12/2018 Reporter Hronika, Kosovo, KRIMINAL, Vesti 0\nŠta je tačno Milan Radoičić, kontroverzni biznismen sa severa Kosova, rekao na saslušanju u policiji, ko ga je ispitivao i o čemu do daljeg će ostati nepoznato. Zapisnik sa ispitivanja koje je uverilo nadležne da on nije umešan u ubistvo Olivera Ivanovića proglašen je tajnim i obeležen oznakom „strogo poverljivo“.\nTužilaštvo za organizovani kriminal, po čijem je nalogu saslušan Radoičić, odbilo je da novinarima KRIK-a dostavi zapisnik o saslušanju navodeći da je policija na dokument stavila oznaku tajnosti.\n„Izdavanjem traženog dokumenta koji je drugi državni organ označio stepenom tajnosti ovlašćena lica ovog tužilaštva izvršila bi krivično delo odavanja službene tajne“, navelo je Tužilaštvo za organizovani kriminal u odgovoru za KRIK.\nTužilaštvo je dodalo i da bi objavljivanje ovakve informacije moglo da ugrozi ili oteža dalju istragu Ivanovićevog ubistva.\nIstraga i dalje nije otvorena, ali je, sudeći po izjavama predstavnika vlasti, Radoičić ovim ispitivanjem oslobođen svake odgovornosti.\nPredsednik Srbije Aleksandar Vučić je istog dana na RTS-u izjavio da srpska policija može sa sigurnošću da tvrdi da on nije učestvovao u ubistvu Ivanovića pošto je navodno prošao poligrafsko ispitivanje.\nIsto je nedvosmisleno ponovio i direktor Kancelarije za Kosovo i Metohiju Marko Đurić koji je rekao da je Radoičić prošao poligrafsko testiranje na kojem se utvrdilo da on nije počinilac tog zločina.\nMinistarka pravde Nela Kuburović navela je da je Radoičić ispitan da bi se otklonila svaka sumnja u njegovu umešanost u ubistvo.\nNakon što je Ivanović ubijen, srpsko tužilaštvo tražilo je da bude uključeno u istragu iako se ubistvo desilo van teritorije na kojoj ima nadležnost. Dogovoreno je da oba tužilaštva, iz Beograda i Prištine, rade na istrazi, ali je saradnja išla loše. Institucije su se međusobno optuživale da ne odgovaraju na zahteve i kriju dokaze.\nKosovska policija krajem novembra uhapsila je trojicu osumnjičenih i upala u Radoičićevu kuću u Kosovskoj Mitrovici, međutim, tamo ga nije zatekla.\nRadoičić je izbegao hapšenje i pobegao u Srbiju odakle je poručio da nema nikakve veze sa ubistvom Ivanovića, ali da se neće predati kosovskim organima. Dva dana kasnije, saslušan je u srpskoj policiji.\nKosovsko tužilaštvo navelo je da je Radoičić ispitan bez njihovog zahteva, kao i da su predstavnici srpske policije na zvaničnim sastancima do tada tvrdili da ne znaju ko je on.\nRadoičić je kum Zvonka Veselinovića, još jednog moćnog Srbina sa severa Kosova koji je bio optuživan, ali ne i osuđen za različita krivična dela.\nKRIK je otkrio da je Radoičić 2003. bio osumnjičen za otmicumakedonskog biznismena, međutim, on je tada uspeo da izbegne hapšenje. Policija ga je šest godina kasnije zaustavila na putu između Kosovske Mitrovice i Raške i privela jer je kod sebe imao lažna dokumenta, o čemu je pisao BIRN.\nZbog falsifikovanja dokumenata osuđen je uslovnom kaznom. Ponovo je uhapšen godinu dana kasnije zbog zloupotrebe položaja. Za to je takođe oslobođen 2016. Trenutno se protiv njega vodi postupak pred sudom u Pirotu zbog nelegalnog iskopavanje šljunka.\nNekoliko meseci pre nego što je ubijen, Ivanović je u intervju za BIRN u oktobru prošle godine govorio o Radoičiću kao kriminalcu bliskom vladajućoj stranci koji drži poluge vlasti na severu Kosova. Ivanović je tada naveo i da je zabrinut zbog činjenice da je predsednik Srbije Aleksandar Vučić imenovao Radoičića kao primer borca za opstanak srpstva na Kosovu.\nRadoičićeva dotadašnja uloga vladara iz senke nekoliko meseci kasnije je i ozvaničena pošto je postavljen za potpredsednika Srpske liste, najveće stranke Srba na Kosovu koja podržava vladu Ramuša Haradinaja.\nKo je ubio Olivera Ivanovića\nUEFA odlučila: Bez publike protiv Litvanije!\nPočela saslušanja u vezi sa napadom na Borka Stefanovića


Bevanda je danas u Mostaru razgovarao sa šefom Kancelarije Svjetske banke u BiH Anabelom Abreu koju je informisao o trenutnim aktivnostima na donošenju budžeta za 2012. godinu.\nOn je naglasio da je Fiskalni savjet definisao fiskalne politike kako bi BiH imala kredibilitet pri razgovorima sa Svjetskom bankom i Međunarodnim monetarnim fondom (MMF), saopšteno je iz Savjeta ministara BiH.\n“Činilo se da smo pokrenuli sve snage kako bismo krenuli naprijed, ali političke manipulacije dovele su do toga da smo danas otišli korak unazad i još nemamo budžet”, rekao je Bevanda.\nOn je naglasio da je, ipak, optimista i da će na narednoj sjednici dobiti podršku cijelog Savjeta ministara BiH.\nŠef Kancelarije Svjetske banke u BiH izrazila je žaljenje što Bevanda, zbog donošenja budžeta, neće prisustvovati proljećnom sastanku Svjetske banke u Vašingtonu.\nAbreu je izrazila spremnost Svjetske banke da pomogne BiH kako bi sredstva predviđena za BiH bila sačuvana za eventualni aranžman sa MMF-om. Srna\nTagovi: bivsi vojnicisvjetska bankatopvaznovjekoslav bevanda


Po izvornom Daytonu samo kada to odgovara - Istinomjer\nPo izvornom Daytonu samo kada to odgovara\nKrajem prošlog mjeseca velika rasprava u domaćoj javnosti vodila se oko toga da li treba ili ne, slaviti 25. novembar kao Dan državnosti BiH. Kao i do sada praznik je obilježen samo u FBiH i to nije bilo ništa neobično. Nizala su se obrazloženja zbog čega se praznik obilježava ili ne, a kao posebno zanimljiv i znakovit može se izdvojiti jedan komentar izvršnog sekretara SNSD-a Rajka Vasića, koji je kao odgovor na istup ministra vanjskih poslova BiH Svena Alkalaja rekao kako BiH u sadašnjem obliku nije nasljednica Socijalističke Republike BiH, nego je nova međunarodna naseobina koju čine dvije države, koje su pristale da daju dio svojih nadležnosti zajedničkim institucijama. U Vasićevoj izjavi Nezavisnim novinama od 23. novembra, posebno u oči bode dio rečenice u kojem on spominje “dvije države”, iako to u Daytonskom mirovnom sporazumu nigdje ne piše.\nInteresantno je to što se mnogi političari iz RS-a vole pozivati na “izvorni Dayton”, ali samo kada to njima odgovara, što dokazuje i ovaj slučaj.\n“Alkalaj se, pobijajući navode iz pisma predsjednika RS Milorada Dodika o tome da nema ni zakonskog ni ustavnog osnova za obilježavanje tzv. dana državnosti izvan Federacije BiH ili onog dijela Federacije koji ga prihvata, poziva na februar 1995. godine, kada je parlament takozvane Republike BiH usvojio zakon o tom prazniku”, rekao je Vasić za Nezavisne novine, te dodao kako BiH u sadašnjem obliku nije nasljednica Socijalističke Republike BiH, nego je “nova međunarodna naseobina koju čine dvije države koje su pristale da daju dio svojih nadležnosti zajedničkim institucijama”.\nU čitavoj polemici oko 25. novembra prvo je Predsjednik RS-a Milorad Dodik uputio i pismo stranim ambasadorima u BiH, u kojem ih je upozorio da se i ove godine najavljuje obilježavanje 25. novembra kao „Dana državnosti BiH“, te da se taj dan ne može slaviti na nivou institucija BiH, jer se “radi o očiglednom kršenju važećih propisa i ignorisanju Ustava BiH koji je dio međunarodnog ugovora”.\nNa Dodikovo pismo reagovao je aktuelni ministar vanjskih poslova BiH Sven Alkalaj koji je podsjetio Dodika da je “Skupština Republike Bosne i Hercegovine u februaru 1995. donijela Zakon o proglašenju 25. novembra Danom državnosti što je potvrdilo i tadašnje Predsjedništvo Republike BiH. Obzirom da se Parlamentarna skupština BiH kao nadležni organ još nije drugačije odredila o zvaničnim praznicima BiH, prema Ustavu BiH ovaj praznik ostaje na snazi.\nU Članu 1. Ustava BiH, koji definiše Kontinuitet stoji da „Republika Bosna i Hercegovina, čije je zvanično ime od sada ‘Bosna i Hercegovina’, nastavlja svoje pravno postojanje po međunarodnom pravu kao država, sa unutrašnjom strukturom modificiranom ovim Ustavom, i sa postojećim međunarodno priznatim granicama. Ona ostaje država članica Ujedinjenih naroda i može kao Bosna i Hercegovina zadržati članstvo ili zatražiti prijem u organizacijama unutar sistema Ujedinjenih naroda, kao i u drugim međunarodnim organizacijama“.\nČitanjem samo prve stranice Ustava izlazi na vidjelo netačnost Vasićeve konstatacije o BiH kao nove međunarodne naseobine koju čine dvije države, obzirom da se Ustavom potvrđuje pravni kontinuitet Bosne i Hercegovine, kao i njene granice koje su potvrđene ZAVNOBiH-om. Postavlja se i pitanje koje su to dvije države osnovale novu međunarodnu naseobinu kada već i ptice na grani znaju da su sporazum u Daytonu potpisali tada legitimni predsjednici Srbije, Hrvatske i BiH, Slobodan Milošević, Franjo Tuđman i Alija Izetbegović.\nU Anexu II Ustava BiH kojim se definišu prelazne odredbe, pod tačkom 2 koja određuje kontinuitet pravnih propisa zaista i stoji da “svi zakoni, propisi i sudski poslovnici, koji su na snazi na teritoriji Bosne i Hercegovine u trenutku kada Ustav stupi na snagu, ostaće na snazi u onoj mjeri u kojoj nisu u suprotnosti sa Ustavom dok drugačije ne odredi nadležni organ vlasti Bosne i Hercegovine”, pa je tako i na ovom primjeru očigledna, vjerovatno namjerna, neupućenost Rajka Vasić.\nMirovni sporazum i Ustav kao njegov dio, 1995. godine je odobrio i tadašnji politički establišment Republike Srpske.\nKako se u RS datum potpisivanja Daytonskog sporazuma (14. novembar) obilježava kao praznik, predsjednik Vlade RS Aleksandar Džombić izjavio je da je Republika Srpska za izvorni Daytonski sporazum i da od njegove primjene i poštivanja zavisi budućnost BiH.\n“RS je za sve ono što je napisano u Dejtonu i to je pravac kojim bi mogla ići BiH, što zavisi od tolerancije svih naroda koji žive u njoj”, rekao je Džombić za Nezavisne novine 21. novembra.\nSa ovom Džombićevom izjavom sigurno bi se složio i njegov stranački kolega Rajko Vasić, ali bi se i Džombić vjerovatno složio sa njegovom konstatacijom, pa se postavlja pitanje ko je ovdje u pravu.


USAID projekat „Diaspora Invest“ – javni poziv za dodjelu bespovratnih sredstava – Veleposlanstvo Bosne i Hercegovine\nUSAID projekat „Diaspora Invest“ – javni poziv za dodjelu bespovratnih sredstava\nUSAID Projekat „Diaspora Invest“ je raspisao novi javni poziv za dodjelu bespovratnih sredstava kompanijama u Bosni i Hercegovini koje imaju veze sa bh. dijasporom kroz strukturu vlasništva ili poslovna partnerstva. Riječ je o sedmom pozivu ove vrste, a isti je fokusiran na mala i srednja preduzeća (d.o.o.) koja nisu starija od tri godine.\nIz USAID Projekta „Diaspora Invest“ je navedeno da se aplikaciji za grant sredstva može pristupiti na www.grant.diasporainvest.ba, gdje se u nekoliko koraka i uz dostavljanje potrebne dokumentacije i investicijskog projekta može ponuditi plan koji Projekat podržava kroz bespovratna sredstva do 50 000 KM.\nZa sve dodatne informacije, zainteresovani se mogu prijaviti na tri online ZOOM sesije: 9. septembra 2020. godine (11:00h), 10. septembra 2020. godine (16:00) i 23. septembra 2020. godine (15:00 h). Pristupne podatke za sesije je moguće dobiti po dostavljanju kontakt podataka na: info@diasporainvest.ba\nUSAID Projekat „Diaspora Invest“ ohrabruje investicije bh. dijaspore u Bosni i Hercegovini, preduzetnika koji su se vratili u domovinu, ali i onih koji žive u inostranstvu, a ulažu u poslovne projekte u Bosni i Hercegovini. Poziv će biti otvoren do 30. septembra 2020. godine (16:00 h).


Badminton - Sportski portal Srbije\nDa li ste znali da je badminton koji se igra po parkovima i na piknicima samo jedna od varijanti ovog inače vrlo zanimljivog i atraktivnog sporta? Kao i većina sportova sa reketom i badminton je nastao u dalekoj Aziji, tačnije u Kini, a njegovi začeci datiraju s početka predhodnog milenijuma.\nIako se veruje da je to stara azijska sportska igra, čije su neke varijante stare i 2000 godina, prva pisana pravila potiču iz 19-tog veka. Igra je dobila ime po dvorcu Badminton u južnoj Engleskoj gde je 1877. osnovan prvi badminton klub (engl. Bath Badminton Club), a 1893; je engleski badminton savez objavio prva prava pravila te igre, koja u osnovnim crtama dosta sliče danas važećim pravilima.\nBadminton je igra slična tenisu i igraju je dva ili četiri igrača. Za razliku od drugih sportova s reketom (tenis, stoni tenis...) kod kojih se igra okruglom lopticom, ovde se koristi pernata duguljasta loptica koja je napravljena od 16 guščijih pera zabodenih u pluteni čep. Loptica može dostići brzinu i do 300 km/h, ali samo na delić sekunde. Osim što je rasprostranjen vid rekreacije, badminton je ujedno i standardni olimpijski sport od Olimpijskih igara u Barseloni 1992.\nBadminton klub Fanatik Vršac Grad: VršacAdresa: Omladinski trg 8\nBadminton klub Dinamo Pančevo Grad: PančevoAdresa: Kraljevačka 12Web: www.bkdinamo.com


Vučić EU: Dosta nam je seminara, dajte novac - 28.05.2015, Sputnik Srbija\nVučić EU: Dosta nam je seminara, dajte novac\nSrpski premijer Aleksandar Vučić poručio je danas iz Tirane da zemlje regiona od Evropske unije očekuju bolju i veću pomoć, a ako to nije moguće onda Evropa to... 28.05.2015, Sputnik Srbija\n11:25 28.05.2015 (Osveženo: 16:19 05.10.2015)\nSrpski premijer Aleksandar Vučić poručio je danas iz Tirane da zemlje regiona od Evropske unije očekuju bolju i veću pomoć, a ako to nije moguće onda Evropa to treba da kaže kako bismo se snalazili sami.\n„Treba nam novac iz evropskih fodova. Dosta nam je seminara, potreban nam je novac za izgradnju puteva i pruga. Ako ne možete da opredelite sredstva, onda nam to kažite, pa ćemo mi naći sredstva“, rekao je premijer Vučić u diskusiji na konferenciji „Tiranski razgovori 2015.“ u organizaciji Bečkog ekonomskog foruma.\nNaš narod, kazao je, ne treba potcenjivati jer on očekuje konkretne rezultate.\nSkup u Tirani, ukazao je srpski premijer, predstavlja „krik svih učesnika“ i poziv EU i Evropskoj komisiji da analizira situaciju, dobro je sagleda i na pravi način oceni — da nam pomogne i bolje i više.\nVučić vrši pritisak na EU\n18 Maj 2015, 16:30\nNa pitanje moderatora foruma, nekadašnjeg šefa nemačke diplomatije Joške Fišera, šta premijeri regiona očekuju od predstojećeg Samita o Zapadnom Balkanu, koji će krajem avgusta biti održan u Beču, Vučić je rekao da je građanima potrebno „nešto opipljivo, neki konkretni rezultati“.\n„Doći ćemo u Beč kroz dva meseca i nadam se da ćemo imati nešto da ponudimo i pokažemo kancelarki (Angeli) Merkel i svima nama, a pre svega našim građanima. Da kažemo: ‘U redu, napravili smo zajedničke projekte, koji se vežu za izgradnju puteva i pruga’“, naveo je premijer i dodao da su najvažniji projekti u regionu definisani i dogovoreni još na sastanku sa evropskim komesarom za proširenje Johanesom Hanom u Briselu.\nPrema njegovim rečima, ubrzavanje evropskih integracija za sve u regionu je nešto što je jako važno za ovaj deo Evrope, jer region Balkana je i dalje „ranjiv i suočen sa dosta političkih i ekonomskih problema“.\nNa Bečkom ekonomskom forumu, pored Vučića i Rame, učestvuju premijeri Crne Gore, Bosne i Hercegovine i Kosova.\n„Konačno smo se dogovorili o dva veoma važna pitanja — zajedničkom cilju za sve nas, a to je evropski put, i o punopravnom članstvu EU. To se ne može očekivati sutra, ima dosta stvari koje treba obaviti pre toga“, rekao je premijer Vučić.\nPrilika za unapređenje ekonomije\nDržave regiona moraju više da rade zajedno, da zajedno nastupaju pred evropskim institucijama i zajedno traže ono što im je potrebno.\nVučić: Tači ne zna šta je genocid\n27 Maj 2015, 21:00\n„Ako ne možemo da dobijemo pomoć i podršku EU, moramo da pokušamo da zajedno sami uradimo koliko god možemo“, rekao je.\nSrpski premijer je govorio i o zajedničkim infrastrukturnim projektima.\n„Predložio sam Ediju i Milu da potpišemo zajedničke projekte, da odemo u Brisel i zatražimo podršku za njih. Ako je ne dobijemo onda ćemo sa srpske strane biti spremni da počnemo našim sredstvima da ih finansiramo“, kazao je premijer Srbije.\nVučić je objasnio da je stanje u srpskom budžetu bolje nego ranije.\n27 Maj 2015, 16:05\n„Ako bismo dobili sredstva od EU to bi bilo važno jer bismo povezali zemlje, narode, stvorili bolju ekonomsku situaciju i mogli bismo zajedno da nastupamo na trećim tržištima. Možemo da ponudimo mnoge naše proizvode na tim tržištima. Treba da iskoristimo tu priliku za unapređenje naših ekonomija“, naveo je.\nIntegrativni procesi na Balkanu\nPremijer je uveren da se i na planu razmene mladih između zemalja Zapadnog Balkana može uraditi mnogo više.\n„Sve naše zemlje su i najveći izvoznici ljudi i svi imamo visoke stope nezaposlenosti upravo među mladima. To je nešto protiv čega se zajedno moramo boriti“, rekao je Vučić i ukazao da je to jedino moguće zajedničkom saradnjom.\nVučić: Srbija za dijalog i saradnju u regionu\n23 Maj 2015, 12:33\nVučić je kazao i da je Srbija spremna za integrativne procese na Balkanu.\n„Mislim da treba da nastavimo sa tom inicijativom. Srbija je bila uporište stabilnosti i nadamo se da su i ostali zadovoljni našim stavom. Nadam se da ćemo uraditi više za naš narod i region“, naveo je premijer i dodao:\n„Kada se pridružimo EU nećemo biti njen najsiromašniji deo. Želimo da budemo što uspešniji i upravo iz tog razloga sprovodimo ekonomske i druge reforme, a to je nemoguće bez regionalne saradnje“.\nPrema Vučićevom mišljenju, to se odnosi na širi region Jugoistočne Evrope.\nVučić: Umorni smo od strpljenja prema EU\n19 Maj 2015, 15:45\nSrbija je, istakao je, spremna da rešava konkretne probleme i da zajedno nastupi pred institucijama u Briselu, ali i sama da preduzima korake kako bi unapredila život građana i povezanost regiona.\n„Narodi će to izuzetno ceniti“, izjavio je Vučić, napomenuvši da popularnost Evropske unije u Srbiji raste.\nPominje se, kazao je, umor od proširenja, ali je dodao da to ne može da komentariše jer „nije ekspert“.


Vesti online / Vesti / Srbija / Trojni razgovori u Briselu: Sa Vučićem se seli i dijalog\nTrojni razgovori u Briselu: Sa Vučićem se seli i dijalog\nU Briselu su ponovo dogovoreni nastavak dijaloga Beograda i Prištine i primena već postignutih sporazuma. Novina je da je i Aleksandar Vučić, predsednik Srbije, odškrinuo vrata mogućnosti o kojoj Hašim Tači govori već duže vreme - da se dijalog nastavi na predsedničkom nivou. U bilateralnom sastanku s Federikom Mogerini, Vučić je tražio ubrzan pristup Srbije EU.\nNovi dogovor: Hašim Tači, Federika Mogerini i Aleksandar Vučić\n- Treba ozbiljnije i hrabrije da se razgovara o budućim odnosima. Suštinski, koga strane budu odredile, tako će biti. To je tehničko pitanje, koje nije od ključnog značaja. Postoje mnogo važnija pitanja od tehničkih - rekao je Vučić.\nKako je istakao, na prvom susretu Beograda i Prištine u Briselu, nakon pet meseci stagnacije, razgovarano o odnosima Srba i Albanaca, suštini i sadržaju dijaloga u budućnosti.\n- Sa zabrinutošću pratimo napore predsednika Kosova, Hašima Tačija, koje je mametnuo predsednik Srbije Aleksandar Vučić, da bude deo dijaloga u Briselu - tvrdi LDK Isa Mustafa, dodajući da Tači za cilj ima "sopstvene, a ne državne interese".\n- Ostaje mesec i po da se pripremimo kroz više šatl poseta i razgovora kuda, kako i na koji način želimo da nastavimo. Nema sumnje da će dijalog biti nastavljen u Briselu i ne samo dijalog koji se bavi određenim temama, već i da ćemo se baviti suštinskim stvarima kako vidimo svoje odnose za godinu ili pet, što znači da moramo da ozbiljnije razgovaramo unutar naših javnosti, kao i da svi zajedno moramo mnogo češće da razgovaramo - objasnio je predsednik Srbije.\nVučić je pojasnio da je razgovarano i o Zajednici srpskih opština (ZSO), istakavši da je njeno formiranje podrazumevajuća obaveza.\n- ZSO je obaveza koja je potpisana. ZSO je obaveza koju Priština mora da ispuni i nema ni dileme, ni daljih razgovora. To su stvari koje se podrazumevaju - naglasio je Vučić.\nHašim Tači je sastanak sa Vučićem ocenio kao plodotvoran i dodao da dijalog ulazi u novu fazu. Kako je rekao, dogovoren je nastavak dijaloga koji bi trebalo da vodi ka normalizaciji odnosa.\n- Ovo će biti nova faza dijaloga, koja treba da vodi ka normalizaciji i pomirenju u korist dva naroda, ali i celog regiona. Nadam se i uveren sam da je pomirenje Srba i Albanaca nešto što se može postići. To je u interesu Kosova, Srbije i celog regiona, a Kosovo će tome biti u potpunosti posvećeno i odgovorno će se ponašati - naglasio je Tači, koji je takođe u bilateralnom razgovoru sa Mogerinijevom govorio o putu Prištine ka EU.\nDok se u Beogradu tek očekuje kako će reagovati opozicija na Vučićevo pominjanje "menjanja formata" pregovora u Briselu, u Prištini je opozicija traži da se Tačiju oduzme pravo na učešće u dijalogu.\n- Sa zabrinutošću pratimo napore predsednika Kosova, Hašima Tačija, koje je nametnuo predsednik Srbije, Aleksandar Vučić, da bude deo dijaloga u Briselu - tvrdi LDK Isa Mustafa, dodajući da Tači za cilj ima "sopstvene, a ne državne interese".\nMinistarka za evropske integracije Jadranka Joksimović takođe je najavila da će se možda menjati format dijaloga Beograda i Prištine i da će pregovori biti prebačeni na predsednički nivo.\n- Možda će se promeniti format, ali to nije suštinsko pitanje. Suštinsko pitanje je kako će dogovoreno obe strane realizovati, znamo koliko se kasni sa formiranjem Zajednice srpskih opština - rekla je Joksimovićeva, dodavši da "pregovarački format može da se dogovara u smislu postojanja nekog već delimično uspostavljenog nivoa komunikacije u prethodnom periodu vezan za sam dijalog Beograda i Prištine, ali nije format taj koji je ključan".\nSRBIJA Vučić: Dogovorena serija dijaloga, da se spusti lopta


Aleksandrovačka Župa slavi svog zaštitnika - Izazov\nAleksandrovačka Župa slavi svog zaštitnika\nRadio-televizija Srbije 14. februara 2020. 21:02\nBlaža klima uticala je prethodnih godina na raniju berbu, ali ne i na početak radova. Kao i generacije pre njega, Jovica Milovanović je, na Svetog Trifuna sa decom poranio da orežu vinograd.\nSin Mihajlo je tu da sakupi lozu, a ćerka Ana da doda crveno vino, koje posle zime po verovanju, malaksalim čokotima vraća snagu.\nJovica, je i ovogodišnji kolačar vinskog reda "Dorotej": "Zato što smatram da su to ljudi koji mnogo rade na promociji Župe, koji se trude da Župu vrate tamo gde joj je mesto. Da ona treba da bude vinska prestonica Srbije jer joj to po istoriji, tradiciji, po kvalitetu vina, to mesto njoj pripada."\nSlave i učenici srednje poljoprivredne škole – imendan. Seku kolač sa profesorima, ali i gostima iz zemlje i regiona.\n"Čast mi je što smo preko Nacionalne agencije Srbije dobili zajednički projekat sa našim domaćinima i školom iz Novog Mesta u Sloveniji. Naziv projekta je ‘Vinski put Evrope’ trajaće 18 meseci, a finansira ga Evropska unija", kaže Efremčo Nikolov iz poljoprivredne škole iz mesta Kavadarci u Severnoj Makedoniji.\nVučiću priznanje opštine\nNa svečanoj sednici povodom dana opštine dodeljene su nagrade. Najveće priznanje "Počasni građanin opštine Aleksandrovac" za doprinos Župi i vinarstvu uopšte, dobio je predsednik Srbije.\n"Zahvaljujući predsedniku Aleksandru Vučiću i nekolicini njegovih osobina koje se, gle čuda podudaraju sa osobinama ljudi ovog kraja – vrednoća i marljivost, držanje reči i držanje do sopstvenog dostojanstva", rekao je generalni sekretar predsednika Srbije Nikola Selaković.\nPosle verskog obreda, predstavnici Vlade, opštine i najbolji proizvođači, su po tradiciji orezali vinograd ispred jedinstvenog muzeja vinogradarstva i vinarstva.\n"Mlade kolege idu na školovanje, dolaze sa većim znanjem. Znanje je nešto što će da poseje dobrotu u našem vinorodnom kraju", rekao je kolačar Živojin Damjanović, vinar iz Garevine.\nDesetogodišnja strategija razvoja te grane, koju će Vlada usvojiti do kraja meseca, trasiraće dodatno put malim vinarijama koje uporedo sa kvalitetnom proizvodnjom razvijaju i vinski turizam.


Češki turisti ubijeni i opljačkani u Albaniji - 04.07.2015, Sputnik Srbija\nČeški turisti ubijeni i opljačkani u Albaniji\nDvoje čeških turista, 27-godišnji muškarac i 36-godišnja žena sa zapada Češke ubijeni su i opljačkani na severu Albanije u Prokletijama. 04.07.2015, Sputnik Srbija\n18:44 04.07.2015 (Osveženo: 03:34 26.08.2021)\nDvoje čeških turista, 27-godišnji muškarac i 36-godišnja žena sa zapada Češke ubijeni su i opljačkani na severu Albanije u Prokletijama.\nČeški turisti su ubijeni u Nacionalnom parku Teti, koji poslednjih godina obilaze stotine čeških turista i sa turističkim agencijama.\n„Pronađeni su sa smrtonosnim prostrelnim ranama, u automobilu. Istragu vodi albanska policija, a tela su prebačena u Tiranu na obdukciju. Već je utvrđen i njihov identitet, stupamo u vezu sa porodicama“, potvrdila je češkom radiju šture vesti iz medija portparolka češkog Ministarstva inostranih poslova Mihaela Lagronova.\nPolicija je automobil sa ubijenim turistima pronašla na planinskom putu, blizu logora, oko 70 kilometara od Skadra. Karoserija je bila prostreljena, a u automobilu je nađena automatska puška, javljaju češki mediji.\nČesi su ubijeni i opljačkani u petak tokom noći, a kola su nepoznate ubice gurnule sa stene u provaliju, kako bi ubistvo izgledalo kao saobraćajna nesreća.\nAlbanska policija ne isključuje mogućnost da je jedan od pljačkaša putovao sa turistima u automobilu.\nPre 14 godina u istoj oblasti nestalo je misteriozno troje mladih Čeha, a otac dvojice mladića koji su zajedno sa drugaricom pošli na letovanje u Albaniju čak se obratio albanskoj narko-mafiji da mu pomogne da pronađe decu.


POKRAJINSKI OMBUDSMAN: VIŠE AKTIVNOSTI USMERITI NA OSNAŽIVANJE RODITELJA\nViše pažnje posvetiti proširivanju usluge porodičnog saradnika\nPokrajinski zaštitnik građana ocenio je danas da su mere koje država i institucije svih nivoa vlasti preduzimaju u cilju podrške ostvarivanju prava deteta potrebne, ali nedovoljne i da bi trebalo više aktivnosti i mera podrške usmeriti na jačanje prirodne porodice i osnaživanje roditelja.\nU saopštenju Pokrajinskog ombudsmana povodom Međunarodnog dana roditelja ističe se da bi odgovorni trebalo više pažnje i aktivnosti da posvete proširivanju usluge porodičnog saradnika, čija je uloga da pruži podršku porodici u riziku i preventira izdvajanje dece iz njihovih porodica, kao i da obezbedi povratak dece iz hraniteljske u prirodnu porodicu.\nIstovremeno, u toj instituciji su apelovali na organe svih nivoa vlasti da planiraju i obezbede novčana sredstva u budžetima radi podrške porodici i deci i da posebnu pažnju usmere na podržavanje i promovisanje psihosocijalne podrške i edukativnih programa i škola za roditelje.\nU saopštenju se upozorava da, uprkos zakonskih, strateških i praktičnih mera koje preduzima država i celo društvo, veliki broj porodica u našoj zemlji suočava se sa nezavidnom materijalnom i socijalnom situacijom, a mnoge se bore za puko preživljavanje. Pored toga, dodaje se, porodica se menja iz patrijarhalne u savremenu, što dovodi do promena očekivanih društvenih uloga majke i oca i njihovog doživljaja sebe kao roditelja. U takvim uslovima, ocenjuje se, svakodnevno se preispituje sposobnost roditelja da roditeljske obaveze ispunjavaju na način koji bi oni želeli i u najboljem interesu deteta.\nU saopštenju se dodaje i da poseban problem predstavlja nedovoljna podrška i osnaživanje za odgovorno roditeljstvo koje savremeno društvo pred njih postavlja.\nMeđunarodni dan roditelja ustanovljen je 2012. godine Rezolucijom Generalne skupštine UN u znak zahvalnosti roditeljima širom sveta za njihovu nesebičnu posvećenost deci i brigu o njima. Rezolucijom se u pravi plan stavlja odrastanje deteta u porodičnom okruženju u kojem se neguju ljubav i razumevanje neophodno za celokupan i harmoničan razvoj ličnosti deteta.


TS: Utvrditi odgovornost za skivanje ugovora sa bivšim menadžmentom Železare\nBeta 7. avgusta 2018. 13:30\nTransparentnost Srbija je danas zatražila da se utvrdi ko je odgovoran za trogodišnje skrivanje od javnosti ugovora o upravljanju smederevskom železarom, kao i za eventualni nastanak štete tokom njegove realizacije i raskida.\nTa nevladina organizacija je ukazala da objavljeni delovi ugovora o upravljanju smederevskom železarom koji je Vlada Srbije marta 2015. godine zaključila sa firmom Petera Kamaraša HPK menadžment, potvrdjuju da je taj ugovor nezakonito skrivan od gradjana u protekle tri godine.\n„Na ovom primeru se pokazalo da tajni ugovori o raspolaganju javnom imovinom donose štetu i da bi javnost ključnih informacija morala ubuduće da se postavi kao uslov važenja ugovora. Takodje se pokazalo koliko bi bilo opasno da se preduzeća u državnom vlasništvu isključe iz sistema pristupa informacijama od javnog značaja, kao što se predvidja u aktuelnom nacrtu izmena i dopuna Zakona o slobodnom pristupu informacijama“, smatra TS.\n„Za sve to vreme, ni kada je ugovor proglašavan za spasonosno rešenje, ni kada je raskidan, gradjani Srbije nisu imali proverljive podatke o preuzetim obavezama i postupanju sa javnom imovinom, već samo tvrdnje jedne i druge strane“, navela je TS.


Zaštititi poslodavce koji posluju legalno - Akta.ba\n06.11.2019. 13:24 / Izvor: SRNA\nPomoćnik ministra za resor uprave Republike Srpske Nikola Knežević rekao je danas da je cilj Nacrta zakona o inspekcijama Srpske da budu zaštićeni privredni subjekti u Srpskoj koji posluju legalno i redovno izmiruju obaveze, a rigorozno kažnjeni oni koji se nalaze u "sivoj zoni".\n"Nama nije cilj da budemo represivni kroz ovaj zakon, već da budemo preventivni i da ovaj zakon bude korektivni faktor", rekao je Knežević novinarima u Banjaluci, gdje je održana završna javna rasprava o Nacrtu zakona o inspekcijama koju je organizovalo Ministarstvo uprave i lokalne samouprave Srpske.\nPrema njegovim riječima, shodno Programu ekonomskih reformi 2019-2021. godine, predviđena je i reforma Inspektorata.\n"Vlada Srpske zadužila je Ministarstvo uprave i lokalne samouprave da izradi tekst Nacrta zakona o inspekcijama Srpske u saradnji sa Republičkom upravom za inspekcijske poslove, kao i sa svim zainteresovanim, ponajviše socijalnim partnerima i poslodavcima", pojasnio je Knežević.\nKnežević je naveo da je tekst Nacrta zakona o inspekcijama upućen u skupštinsku proceduru i narodni poslanici su jednoglasno usvojili tekst, a donesen je i zaključak da budu održane javne rasprave.\n"Javne rasprave su bile kvalitetne i dobili smo potrebne informacije, prijedloge i sugestije u smislu unapređenja samog teksta i dobijanja kvalitetnijih prijedloga zakona koji će nakon okončanja javnih rasprava i sačinjavanja informacija biti upućen Vladi Srpske dalje u redovnu skupštinsku proceduru na usvajanje", naveo je Knežević.\nKada je riječ o novinama, Knežević je istakao da je predviđeno preuzimanje određenog broja inspektora, konkretno inspektora rada i zdravstvenih inspektora u okviru Republičke uprave za inspekcijske poslove, odnosno oni bi trebalo da dobiju status republičkih inspektora.\n"Niko od njih ne gubi svoj posao, nego nastavlja da radi kao republički inspektor. Sa druge strane, određene novine odnose se na poboljšanje ili preventivno djelovanje Inspektorata u smislu da se pruži što bolja usluga Inspektorata u poveznici sa svim ostalim resornim ministarstvima u primjeni propisa prema privrednim subjektima", pojasnio je Knežević.\nOn je istakao da je posebna pažnja posvećena mikroprivrednim subjektima koji čine najveći procenat privrede u Srpskoj, ali i da bude pružena pomoć onima koji žele da posluju u Srpskoj i koji žele da započnu privrednu djelatnost.\nKnežević je rekao da su normirani i određeni dijelovi koji se odnose na usmjeravanje prema materijalnim propisima - da bude precizirano kako se materijalni propisi trebaju primijenjivati i na koji način treba voditi inspekcijski sistem, uz mogućnost donošenja podzakonskih akata kojim će biti razrađen.\n"Zakon o inspekcijama je sistemski i ne može da propiše sve, ali treba da bude konkretno upućujući prema materijalnim propisima koje inspektori koriste u obavljanju svojih djelatnosti", ukazao je Knežević.\nOn je rekao da će, kada je riječ o organizacionom dijelu, biti predloženo osnivanje određenog seta odjeljenja u okviru Inspektorata, budući da je analizom koju su u 2017. i 2018. godini uradili Ministarstvo uprave i lokalne samouprave Srpske zajedno sa Inspektoratom, poslovnom zajednicom, Privrednom komorom i socijalnim partnerima utvrđeno da je potrebno osnovati određene jedinice.\n"Riječ je o odjeljenju za poseban nadzor i internu kontrolu koji će preduzimati aktivnije i brže radnje, prije svega da se zaštite oni koji posluju legalno", naglasio je Knežević.\nPrema njegovim riječima, predviđeno je da kroz zakon bude formirano i zajedničko radno tijelo Poreske uprave, Inspektorata i Ministarstva unutrašnjih poslova Srpske koji će međusobno koordinisati rad svojih organa na način da se brže prenose informacije i podaci, kao i da se formira jedinstven informacioni sistem.\n"To je jedan od načina da se uvežu sve inspekcije i da se brže i kvalitetnije djeluje u okviru inspekcijskih nadzora čime bi smanjili jedan od problema - dupliranje inspekcijskih nadzora prema privrednim subjektima", naveo je Knežević.\nSaša Trivić iz Unije udruženja poslodavaca Srpske rekao je da su poslodavci tražili donošenje ovog zakona zbog, kako je naveo, problema na terenu u vezi sa neujednačenim stavovima inspektora.\n"Zahtijevali smo da se objedini Inspektorat kao jedna institucija i da svi inspektori u Srpskoj postupaju na isti način što bi dovelo do boljih rezultata", rekao je Trivić.\nTrivić je dodao da je jedan od zahtjeva poslodavaca i da se osnuje odjeljenje koje će se baviti preventivom, odnosno savjetovanjem poslodavaca kako bi bili upućeni u posao i ne bi kršili propise.\nJavne rasprave o Nacrtu zakona o inspekcijama Srpske prethodno su održane u Trebinju, Istočnom Novom Sarajevu, Bijeljini, Doboju i Prijedoru.


Svirepi spavač (The Grim Sleeper) - Film - mojtv.net\nFilm prati novinarku LA Viklija Kristinu Pelisek dok neumoljivo istražuje nerešena ubistva desetine žena u Los Anđelesu i ubrzo shvata da je za mnoge od tih smrti koje su počele da se dešavaju pre 20 godina odgovorna jedna osoba.\nFilm prati novinarku LA Viklija Kristinu Pelisek dok uporno istražuje nerešena ubistva desetine žena u Los Anđelesu i uskoro shvata da je jedna osoba odgovorna za mnoge od tih smrti, koje su počele da se dešavaju pre 20 godina. Posle niza ubistava 1980-ih godina, deluje kao da je nasilju došao kraj. Ali 14 godina kasnije, počinje serija novih ubistava, koja Pelisekovu navodi da ubicu nazove „Svirepi spavač“. Novinarka i detektivka amaterka uočava sličnost između slučajeva i sprema se da objavi priču karijere, istražujući dokaze i ispitujući svedoke kako bi otkrila identitet ubice. Kad Mardžet, jedina preživela, dolazi da joj ispriča svoju verziju priče, kockice misterioznih događaja počinju da se slažu i Pelisekova postaje još odlučnija da istera pravdu za žrtve.


17. mart 2017. 08:00\n"Ovi kombinovani podaci pokazuju da hroničan unos hrane nebalansirane u pogledu slatkog/energije izaziva neuronski odgovor na gladovanje i povećava motivaciju da se jede", zaključak je prve studije.\n"U suštini, originalna studija nije analizirala hranjenje tokom izloženosti sukralozi", kaže Karvaljo. "Iz iskustva znamo da su voćne mušice izbirljive i da mogu znatno da promene količinu hrane koju unose u zavisnosti od sastava hrane. Zato se tu javlja ključni problem. Ako mušice menjaju unos hrane tokom izloženosti, to bi vremenom moglo da ih učini više ili manje gladnim, što bi onda uticalo na to koliko jedu kada sa sukraloze pređu na redovnu hranu. Ovaj scenario bi bio u suprotnosti sa tumačenjima studije iz 2016. godine."\n"Naši rezultati ne podržavaju ulogu sukraloze u direktnom izazivanju reakcije nervnog sistema na simulaciju izgladnelosti", tvrdi se u studiji. "Naprotiv, oni ukazuju na to mušice ograničavaju unos sukraloze u korišćenoj koncentraciji, pri čemu uočeni efekti verovatno nastaju kao indirektna posledica nedovoljnog unosa hrane."\n"Iako druga studija ne dokazuje u potpunosti da je tumačenje studije iz 2016. godine netačno (što može ali ne mora da bude izvodljivo uz dodatne dokaze), ona je u velikoj meri dovodi u pitanje i pruža mnogo jednostavnije i prihvatljivije objašnjenje za zapažanja", kaže on.\n"Mušice zaista ne jedu više nakon produžene izloženosti sukralozi", kaže Karvaljo. Ali dok Nilijev rad predlaže neuronski efekat sukraloze i disbalansa slatkoće/kalorija (što je zanimljivo ali nategnuto objašnjenje), laboratorijski podaci novije studije ukazuju na jednostavniji scenario: mušice nisu jele dovoljno hrane sa sukralozom pa su potom unosile više redovne hrane zbog gladi.\n"Ako ovaj scenario ispadne tačan, preteran unos hrane koji je pokazala Nilijeva studija neće biti vezan za sukralozu (već može da se odnosi na bilo koji dodatak ishrani koji izaziva smanjen unos hrane) i neće biti tumačen novonastalim neuronskim kolom."


Novi Pazar ugostio NIS otvorenu školu tenisa za decu - Društvo - Dnevni list Danas\nPočetna » Društvo » Novi Pazar ugostio NIS otvorenu školu tenisa za decu\n0Piše: M. D. 25. avgusta 2019. 13.04\nKako je navedeno u njihovom saopštenju, ovog vikenda, teniskom karavanu domaćin je bio Grad Novi Pazar i Centar Duga uz podršku Sportskog saveza, gde su deca svih uzrasta imala priliku da uz pomoć stručnih trenera, korišćenja mаnjih reketа i lаkših lopticа, nauče pravila “belog sporta”, ali i odigraju pravi teniski meč. Ovo je treća poseta NIS-a i TSS-a Novom Pazaru, a u akciji je učestvovala i višestruka šampionka i reprezentativka Srbije 15-godišnja Fatma Idrizović, koja je zajedno sa mališanima odigrala teniski meč, a nakon toga malim šampionima uručila diplome za trud, fer plej i pokazani takmičarski duh.\nBesplatne škole tenisa za decu NIS i TSS organizuju osam godina zaredom. Cilj ove akcije je podrška dečjem sportu, promocija zdravog načina života i pravilnog razvoja mladih.\n„NIS je višegodišnji sponzor Teniskog saveza Srbije i želi da doprinese popularizaciji ovog sporta u Srbiji i formiranju novih šampiona koji će naslediti Novaka Đokovića, Janka Tipsarevića, Viktora Troickog, Aleksandru Krunić i druge vrhunske tenisere koji ostvaruju zapažene rezultate na terenima širom sveta“, piše u saopštenju ove kompanije.\nDeca, Kompanija NIS, Tenis, Teniski savez Srbije\n„NIS otvorena škola tenisa“ održana i u Gornjem Milanovcu


Dragana Mirković napravila spektakl u Blacu | Nostalgija.com\nDragana Mirković napravila spektakl u Blacu\nseptembar 21, 2015 Nostalgija.com No comments\nFolk diva Dragana Mirković održala je koncert u Blacu i oduševila svoju publiku. Iako je opština na jugu Srbije želela da finansira ovaj koncert iz svog budžeta, poznata pevačica nije htela da naplati.\nZa emisiju Exkluziv, Dragana je otkrila da mora da vodi računa šta će i koliko pričati o svojim angažmanima, jer pojedini mediji njeno ime stavljaju u loš kontekst i dodaje, da ne želi da kvari divne trenutk, sa lošim natpisima u novinama za koje kažu da su verovatno plaćeni.\nO svom izgledu nije želela puno da priča, sem da je zadovoljna sa sobom i navodi da je ponosna na svog supruga Tonija, koji je pre nekoliko dana trijumfovao na međunarodnoj trci luksuznih automobila. Dragana je ovom prilikom najavila i svoj sledeći nastup pred našom publikom koji će se održatiu 24. septembra u Aleksandrovcu.\nPogledajte intervju sa folk pevačicom iz emisije Exkluziv.\nObjavljeno u kategoriji: Estrada Oznake: Blace, Dragana Mirkovic


Vlada Republike Srbije >> Vesti >> Saopštenja ministarstava >> Kampanja MUP-a za bezbednije učešće traktora u saobraćaju\nKampanja MUP-a za bezbednije učešće traktora u saobraćaju\nBeograd, 27. februar 2004. godine - Ministarstvo unutrašnjih poslova Vlade Republike Srbije sprovodiće do 12. marta kampanju "Bezbednije učešće traktora u saobraćaju", koja ima za cilj smanjenje broja saobraćajnih nezgoda u kojima učestvuju traktori. Po završetku ove akcije, od 15. do 21. marta pripadnici saobraćajne policije pojačano će kontrolisati vozače traktora, motokultivatora i drugih poljoprivrednih mašina, kao i proveravati ispravnost i pravilnu upotrebu svetlosnih i svetlosno-signalnih uređaja na ovim vozilima.\nOva kampanja, započeta 9. februara, organizovana je u nameri da se edukuju osobe koje upravljaju ili se prevoze traktorom i drugim poljoprivrednim mašinama, kako bi imali svest o problemima koji se javljaju njihovim učešćem u saobraćaju, naročito na putevima na kojima se odvija intenzivniji saobraćaj i u sezoni poljoprivrednih radova.\nTokom kampanje na javnim tribinama, koje se organizuju u seoskim i prigradskim mesnim zajednicama, kao i na putu, vozačima se ukazuje na opasnosti koje nastaju upravljanjem traktorom, motokultivatorom i drugim poljoprivrednim mašinama u saobraćaju, kao i na negativan uticaj slabe obučenosti vozača ovih vozila, tehničke neispravnosti, neadekvatnog psihofizičkog stanja (umor, alkohol...), podloge po kojoj se kreće vozilo i drugo.\nSa navedenim sadržajima kampanje, zainteresovani se svakodnevno informišu putem lokalnih sredstava informisanja i brošura. Značajan doprinos ovoj akciji dali su i Asocijacija tehničkih pregleda pri Auto-moto savezu Srbije (AMŠ) i Udruženje centara za obuku vozača, koji tokom ove akcije učesnicima tribina daju potrebne praktične savete.\nMinistarstvo unutrašnjih poslova podseća na to da su se tokom prošle godine na putevima Srbije dogodile 1.383 saobraćajne nezgode u kojima su učestvovali traktori, a u kojima su nastradale 744 osobe, pri čemu je 81 osoba izgubila život. Čak 932 (ili 67,39 odsto), od pomenutog broja nezgoda, izazvali su vozači traktora, pri čemu je život izgubilo 65 osoba. Do saobraćajnih nezgoda najčešće dolazi zbog nestručnog i nesmotrenog upravljanja traktorom, kao i zbog tehničke neispravnosti traktora (posebno svetlosnih i svetlosno-signalnih uređaja), i nepravilnog prevoženja osoba i tereta.\nMUP je i tokom prošle godine sprovodio kampanju "Bezbednije učešće traktora u saobraćaju", što je za posledicu imalo smanjenje broja nezgoda i broja poginulih u saobraćajnim nezgodama u odnosu na prethodne godine.


Zarif, Dačić: UN treba da verifikuje rešenja za Kosovo\nPredsednik Vlade Srbije Ivica Dačić i šef UNMIK-a Farid Zarif saglasili su se da sva rešenja problema na Kosovu i Metohiji treba da budu u skladu sa Rezolucijom 1244 i da treba da ih verifikuje Savet bezbednosti UN.\nKancelarija za KiM: Otkriti odgovorne za nasilje\nSrbija je svih ovih godina upozoravala na plansko iseljavanje, na potpuni nemar prema ljudskim pravima, na svesno otežavanje povratka izbeglih, na otimanje i uništavanje državne i privatne imovine, podsećaju iz Kancelarije za KiM.\nN. Stefanović: Bez promena prema obavezama iz dijaloga\nNebojša Stefanović poručio je u razgovoru sa zamenikom ambasadora Velike Britanije u Srbiji da neće biti promena u stavu Srbije prema preuzetim obavezama, proisteklim iz dosadašnjih pregovora Beograda i Prištine.\nOdržana modna revija u Lapljem Selu\nNVO “Avenija” organizovala je juče na praznik Svete Petke u Lapljem Selu reviju na kojoj su predstavljeni modeli članica ove organizacije, na kojima su dominirali etno motivi. Nakon revije gosti su mogli da se posluže hranom koja je pripremljena na tradicionalni način.\nPolicija ne zna ko je napao Srbe iz Pasjana\nPolicija Kosova još nema informacija o tome ko je juče popodne napao i tupim predmetom naneo telesne povrede dvojici Srba u ataru sela Pasjane kod Gnjilana.\nAmbasadorka SAD na Kosovo stiže krajem nedelje\nBuduća ambasadorka SAD u Prištini Trejsi Džejkobson poručila da će njena diplomatska misija nastaviti da pomaže Kosovu u jačanju multietničke demokratije.\nPonavlja se suđenje Gašiju\nMešovito sudsko veće Vrhovnog suda, sastavljeno od trojice EULEKS-ovih i dvojice kosovskih sudija poništilo je presudu Okružnog suda u Prištini protiv Smajlja Gašija optuženog za krijumčarenje heroina.\nZa 10 osoba pritvor zbog organizovanog kriminala\nEULEKS-ov sudija odredio je za deset osoba pritvor od 15 dana zbog organizovanog kriminala i trgovine ljudima.\nDrevs: Barikada na ibarskom mostu je “sramota”\nKomandant KFOR-a Erhard Drevs kaže da je barikada koju su Srbi postavili na glavnom ibarskom mostu u ovom gradu "sramota" koju treba što pre ukloniti.\nPrivatizovano društveno preduzeće „Ratar“\nDruštveno preduzeće „Ratar“ iz Lapljeg Sela nedavno je privatizovano, potvrđeno je KIM radiju iz Kosovske agencije za privatizaciju (KAP).\nPantić odbacuje tvrdnje Drevsa\nPredsednik Opštine Kosovska Mitrovica Krstimir Pantić odbacio je danas tvrdnje komandanta KFOR-a Erharda Drevsa da je barikada na mostu u tom gradu "sramna" i ocenio da je ona simbol otpora Srba nasilju iz Prištine.\nNemački vojnici KFOR-a nezadovoljni uslovima na Kosovu\nNemački vojnici u sastavu KFOR-a nedavno su se požalili delegaciji Ministarstva odbrane Nemačke na uslove na Kosovu, piše nemački dnevnik "Zidojče cajtung".\nT. Džuda: Kosovo nije proritet za EU\nBriselu je stalo da dijalog Prištine i Beograda počne što pre, ali imajući u vidu da nema nasilja i žrtava, ne verujem da je pitanje Kosova prioritetno, ocenio je britanski novinar i analitičar Tim Džuda.\nI. Mustafa: Organizovati referendum o političkom dijalogu sa Srbijom\nPredsednik Demokratskog saveza Kosova Isa Mustafa smatra građani Kosova treba na referendumu da odluče da li sa Srbijom treba voditi političke razgovore.\nOpozicija protiv stvaranja tima za razgovore sa Beogradom\nKSAM: Pogoršana bezbednost na Kosovu\nDešavanja tokom juna i jula 2012. dokazuju da se položaj Srba na Kosovu iz dana u dan urušava, objavila je Kosovsko strateško akciona mreža (KSAM).\nGračanica: Turniri u stonom tenisu i šahu\nNVO “Sportsko društvo Pokretač” organizuje turnire u stonom tenisu i šahu na bazenu u Gračanici, saopšteno je KIM radiju.\nPolicijska jedinica za borbu protiv trgovine ljudima uhapsila je u mestu Zrze kod Prizrena tri osobe zbog sumnje da su izvršili krivično delo trgovine ljudima, saopšteno je iz Policije Kosova.\nKM: Osuđen Albanac zbog iznude i posedovanja oružja\nSudsko veće Okružnog suda u Kosovskoj Mitrovici, sastavljeno od trojice sudija Euleksa, osudilo je Besima Ćitakua na zatvorsku kaznu u trajanju od tri godine zbog pokušaja iznude.\nBačević: Ne odustajemo od rudnog bogadstva na Kosovu\nDSS optužuje Vučića za izdaju nacionalnih interesa\nKosovski odbor DSS optužio je Aleksandra Vučića da je "najavio dalju izdaju" srpskih nacionalnih i državnih interesa i ocenio da će politika nove Vlade Srbije biti ista kao i prethodne da EU nema alternativu.\nDačić razgovaro sa Hejgom o nastavku dijaloga\nNakon razgovora sa Viliamom Hejgom, Ivica Dačić je da je izrazio spremnost vlade da sprovodi reforme administracije i društva, uključujući i nastavak dijaloga i vidljive i održive rezultate u pregovorima Beograda i Prištine.\nRedžepi: Ban Ki Mun je dezinformisan\nMinistar unutrašnjih poslova Kosova Bajram Redžepi izjavio je da je Ban Ki Mun "dezinformisan" o stanju na Kosovu u priodu opisanom u poslednjem njegovom izveštaju.\nSrbi obeležili 11 godina od povratka u Osojane\nU metohijskom selu Osojane Srbi povratnici danas su obeležili 11 godina od povratka u to mesto, a episkop raško-prizrenski Teodosije služio je, uz saslužnje sveštenika, svetu liturgiju u obnovljenom hramu Svetog arhangela Gavrila.\nHapšenja u Zvečanu\nZamenik regionalnog direktora kosovske policije Ergin Medić izjavio je danas da je policija sinoć oko 23 sata privela pet osoba, među kojima i jednog maloletnika iz Zvečana zbog remećenja javnog reda i mira.\nO. Ivanović: Osojane je primer uspešnog povratka\nDanas se navršava devet godina od zločina u Goraždevcu\nDevet godina od ubistva dvoje i ranjavanja četvoro srpske dece u Goraždevcu kod Peći navršava se danas, a za taj zločin niko još nije odgovarao.\nE. Tahiri: Srbi i EU odgovorni za neprimenu sporazuma\nEdita Tahiri, ocenila je da su za neostvarivanje postignutih sporazuma odgovorni Srbija i Evropska unija, i da Priština neće nastaviti razgovore dok se ne realizuju svi do sada postignuti dogovori.\n"Podela Kosova - najgori scenario"\nRezultati pokazuju da unutar kosovskih institucija ne možemo da zaštitimo svoje interese, bez Beograda dugoročno ne možemo da opstanemo, kaže Rada Trajković.\nTači negira da postoje pritisci za politički dijalog\nPremijer Kosova Hašim Tači je negirao glasine da se nad njim vrši pitsak za podizanje tehničkog dijaloga sa Srbijom na politički nivo.\nTraži se Tačijev „saučesnik“ u pregovorima\nIako se albanske opozicione stranke u kosovskom parlamentu otvoreno protive stvaranju tima jedinstva i novim političkim pregovorima Beograda i Prištine, Agron Bajrami kaže za Danas da su to „probni baloni“ i da će situacija biti jasnija početkom septembra.\nEULEKS: Osuđena petorica Krasnićija\nMešovito sudsko veće Okružnog suda u Prizrenu, osudilo Emina Krasnićija na na 23 godine zatvora u slučaju ubistva Skendera Ljimaja prošle godine.


RAK RANA SVIH DELIJA: Milojević otkrio kolike su šanse da ostane u Zvezdi!\n17-05-2019 08:30 Sport Fudbal\nTrener fudbalera Crvene zvezde Vladan Milojević ponovo je progovorio o ostanku na svečanoj dodeli nagrada za najbolje pojedince u sezoni Super lige Srbije, koja je na izmaku.\nSpekuliše se da će Milojević napustiti Crvenu zvezdu na kraju sezone i prihvatiti unosnu ponudu neimenovanog kluba iz Kine, ali navijači crveno-belih i dalje gaje nadu da će popularni Miloje ostati u LJutice Bogdana i naredne godine.\nMilojević je nije dao konkretnu informaciju ni ovog puta pri primanju laskavog priznanja za najboljeg trenera u domaćem prvenstvu, po drugi put u nizu.\n– Znam da ćete me pitati da li ostajem i sledeće sezone, a mogu samo da kažem da su šanse ,,fifti-fifti“. Tu je i generalni direktor, pa ćemo pričati – rekao je Milojević.\nPodsećamo, Milojević je nedavno istakao da je ,,umoran“ od trenerskog posla u Crvenoj zvezdi istakavši kolika je obaveza biti strateg crveno-belih.\nKako će Marakana izgledati u budućnosti pogledajte OVDE.


Makedonija: Hapšenja zbog prevare na izboru pesme za Evroviziju\nPolicija u Skoplju privela je na informativni razgovor troje, od četvoro osumnjičenih, zbog organizovanja i sprovodjenja prevare telefonskim glasanjem na Skopskom festivalu na kome je sinoć izabran makedonski predstavnik za Evroviziju 2015, saopštio je danas makedonski MUP.\nČetvrti osumnjičeni nije priveden jer se trenutno nalazi u\ninostranstvu, precizirano je. Svi osumnjičeni branili su se ćutanjem, posle informativnog razgovora su oslobođeni, a najavljeno je da će protiv njih naknadno biti podneta krivična prijava, prenosi Beta.\nGlasovima publike, ali i stručnog žirija sinoć je na "Skopskom festivalu 2014." za makedonskog predstavnika na takmičenju za pesmu Evrovizije izabran Danijel Kajmakoski, s pesmom "Jesenje lišće", dok su drugo i treće, mesto koje se takodje novčano nagradjuje, zauzele Tamara Todeska s pesmom "Brod što tone" i Evgenija čančalova-Egi, s\npesmom "Da te ne volim".\nKako prenose mediji u Skoplju, kao organizatori nameštanja takmičenja za makedonskog predstavnika za Evroviziju osumnjičena su četiri lica iz Skoplja, među kojima je jedan vlasnik produkcijske kuće, jedan autor i kompozitor pesama, kao i vlasnik i upravnik društva koje je organizovalo telefonsko glasanje za Skopski festival.\nGrupa se tereti za nameštanje rezultata za prva tri mesta na "Skopskom festivalu 2014.godine", za koje su predviđene nagrade od ukupno 45.000 evra koje je obezbedilo makedonsko Ministarstvo kulture.\nČetvoro lica koja se terete za "zločinačko udruživanje" i "kompjutersku prevaru" sumnjiče se da su većoj grupi osoba koje su angažovali, a koje su se tokom glasanja nalazili na dve lokacije u Skoplju, podelili SIM kartice nabavljene kod tri mobilna operatera sa radi glasanja. One su bile prijavljene na nepostojeće adrese.\nPolicija je saopštila da je zbog ranije dojave da postoje sumnje u nameštanje rezultata glasanja, odmah nakon završetka Skopskog festivala izvršila pretres dve sumnjive lokacije u Skoplju gde je nadjeno 14 lica sa velikim brojem telefonskih aparata i oko 2.500 SIM kartica sa kojih su se koordinisano slale poruke sa SMS glasovima.


RTCG - Radio Televizija Crne Gore - Nacionalni javni servis :: Fudbal :: Umro Radomir Antić\nČUVENI FUDBALSKI STRUČNJAK 06. 04. 2020. 20:05 >> 20:31 3\nČUVENI FUDBALSKI STRUČNJAK\nRadomir Antić, Radomir Antić, najuspješniji srpski trener u novijoj istoriji, preminuo je danas u Madridu u 71. godini, poslije duge i teške bolesti.\nAntić je legenda Atletiko Madrida, a u istoriju španskog fudbala je ušao kao jedini trener koji je vodio "kolčonerose", Barselonu i Real Madrid.\nBio je osvajač kultne duple krune sa Atletikom, koji je i objavio ovu vijest.\n"Porodica našeg kluba žali zbog smrti jednog od naših legendarnih trenera, Radomira Antića. Zauvijek ćeš biti u našim srcima. Počivaj u miru", saopštio je madridski klub.\nKao fudbaler karijeru je započeo u svom gradu Užicu, obukao je dres Slobode 1967. Godinu dana kasnije preselio se u Beograd da bi obukao dres Partizana, kluba koji mu je ostao u srcu do posljednjeg dana. Karijeru je gradio i u inostranstvu, prvo u Fenerbahčeru, pa u Saragosi, da bi je 1984. završio u Lutonu.\nTrenirao je Saragosu, Real Madrid, Ovijedo, Atletiko Madrid sa kojim je osvojio duplu krunu u sezoni 1995-1996, Barselonu, Seltu, Šandong Luneng i Hebej, a od 2008. do 2010. godine bio je selektor Srbije sa kojom je išao na Svjetsko prvenstvo u Južnoj Africi 2010. godine.\n"Više nemamo riječi koje mogu opisati naše boli... Samo brojimo i nadamo se da će stati... Poslije duge i teške bolesti izgubili smo našeg Radomira Antića! Neka ti je vječna slava! Tvoj FK Partizan", naveli su crno-bijeli.


Foto: Aleksandra Lazarević / Privatna arhiva\nAvio "Er Srbije" koji je došao po naše putnike u Abu Dabi\n- Ambasada nas je uredno obavestila i sve nas pozvala juče poslepodne. Nas oko 150 je krenulo u pet autobusa iz Dubaija ka Abu Dabiju gde nas čeka avion kojim ćemo biti prvezeni u Srbiju. Prioritet su bili turisti, stariji ljudi i porodice sa decom - priča Aleksandra Lazarević koja je u Dubaiju bila u poseti rodbini od 15. marta.\nU UAE je bilo ukupno oko 200 naših državljana koji su čekali povratak, posle današnje grupe od 150 putnika koji će biti vraćeni u domovinu, Aleksandra navodi da tamo još ostaju naši radnici.\n- Toliko je bilo mesta, pa je ambasada formirala neke prioritete. Ima nekoliko ljudi koji nisu hteli da se vrate zbog straha od karantina koji nas sve čeka po povratku u Srbiju. Ostali su još i ljudi koji su radili ovde, ali zbog krize su izgubili poslove. Međutim, njima je šeik dao dozvolu da ostanu u svojim smeštajima do daljeg, pa će oni to vreme iskoristiti da nađu nove poslove - kaže Aleksandra.\nDa podsetimo, Vlada republike Srbije već je organizovala vanredni let iz Dubaija i Dohe prošle nedelje kojima je vraćeno 20-ak ljudi koji su bili "zarobljeni" na aerodromima. Tada turisti i slučajevi poput Aleksandrinog nisu bili prioritet. Međutim, vlada je reagovala jer mnogima od njih je isticalo ili isteklo zdravstveno osiguranje, hoteli su se zatvarali i nisu imali smeštaj, a i ljudi su ostajali bez novca.\nGrađani Srbije koji se vraćaju iz "kritičnih područja" biće 14 DANA U SAMOIZOLACIJI\nPOVRATAK STUDENTA SA KOPAONIKA Studenti iz Novog Sada prekinuli skijanje zbog vanrednog stanja i vraćaju se kući


Foto: dusanvemic / Twitter\nDušan Lajović i Sanjar Fajzijev otvoriće Dejvis kup duel Uzbekistana i Srbije, odlučeno je žrebom u Taškentu, gradu u kome će se dve reprezentacije i boriti za plasman na završni turnir novog formata ovog takmičenja.\nLajović i Fajzijev će se prvi sastati u petak, u 9 sati po srednjeevropskom vremenu, a po završetku tog susreta će se nadmetati Denis Istomin i Filip Krajinović.\nDan kasnije na programu je najpre susret dublova, gde je Fajzijevu i Istominu rivali biti Nikola Milojević i Viktor Troicki, takođe počev u devet ujutru po našem vremenu, a potom slede novi mečevi u pojedinačnoj konkurenciji.\nTada će Istomin biti rival Lajovića, a Fajzijev Krajinovićev.\n"FAVORITI SMO, ALI TO TREBA DOKAZATI NA TERENU" Zimonjić veruje u pobedu protiv Uzbekistana\nCILJ JE JASAN Srpski teniseri veruju u uspeh protiv Uzbekistana\nPodsetimo, kvalifikacioni meč Svetske grupe Dejvis kupa protiv Uzbekistana odigrava se na brzoj podlozi u Saksovat sportskom kompleksu u Taškentu.\nTeniska reprezentacija Uzbekistana


Leskovčanin se sa porodicom vratio iz Dubaija, na aerodromu OTKRIVENO ŠTA JE KRIO U DŽEPU: CENA OD KOJE SE VRTI U GLAVI /FOTO/ - Informer\nRučni sat marke ''Franck Muller'' otkriven je u prtljagu Leskovčanina koji se sa porodicom vratio u zemlju letom iz Dubaija, saopšteno je iz Uprave carine.\nSat je pronađen u džepu sakoa koji je Leskovčanin imao na sebi, a u prtljagu je pronađena originalna kutija sa računom iz kojeg se vidi da je sat kupljen prethodnog dana za 35.795 evra.\nNa pitanje carinika zašto ga nije prijavio, putnik je rekao da nije znao da treba da prijavi sat koji je kupio za sebe.\nProtiv njega je pokrenut prekršajni postupak, a sat je privremeno zadržan do okončanja postupka.\nIz Uprave carine podsećaju da putnici imaju pravo u zemlju da unesu i vrednije stvari, ali moraju da ih prijave i za njih plate uvozne dažbine.\nRoba čija je vrednost do 3.000 evra može biti ocarinjena na samom prelazu uz jedinstvenu stopu carine od 10 odsto, dok se ona čija vrednost prelazi taj iznos carini u redovnom carinskom postupku.\nsat aerodrom Leskovčanin Carina


Fudbaleri Crvene zvezde saznaće od 12 časova protivnika u prvom kolu kvalifikacija za Ligu šampiona. Žrebom u Nionu biće odlučeno ko će se sastati na startu nove sezone u elitnom takmičenju, a Evropska fudbalska unija (Uefa) već je smanjila broj potencijalnih rivala.\nPosle poraza Juventusa od Olimpika iz Liona potvrđeno je da šampion Srbije počinje nadmetanje za Evropu u prvom kolu kvalifikacija.\nIzabranici Dejana Stankovića >> Pročitaj celu vest na sajtu RTS << ne bi trebalo da imaju težak posao na startu, pošto je Uefa odredila potencijalne rivale – to su prvak Luksemburga Fola Eš, prvak Velsa Konahs Ki i prvak Gibraltara Evropa.\nKlubovi koji su objektivno mnogo slabiji od crveno-belih, a jedino poznatije ime jeste velški Konahs Ki, koji je prošlog leta bio rival Partizanu u kvalifikacijama za Ligu Evrope. Tada su crno-beli ostvarili dve pobede i prošli ukupnim rezultatom 4:0.\nŠto se tiče ostalih ekipa, Fola Eš je najbolji rezultat u kvalifikacijama ostvarila pre tri godine, kada je došla do treće runde drugog po jačini evropskog takmičenja, dok je Evropa samo dva puta uspevala da prođe prvo kolo kvalifikacija, takođe za Ligu Evrope.\nOve godine je sistem takmičenja promenjen, igraće se samo jedna utakmica, pa će žreb odlučiti da li će Zvezda biti domaćin, gost ili će možda morati utakmica da se igra negde na neutralnom terenu.\nUtakmica prvog kola kvalifikacija na programu je 18. ili 19. avgusta.\nZvezda će mnogo ozbiljniji posao imati u drugom kolu, a žreb za tu rundu takmičenja zakazan je za ponedeljak.\nUefa će i pred to izvlačenje skratiti listu potencijalnih protivnika, pa će to biti neko od sledećih klubova – Midtjilend (Danska), Šerif (Moldavija), Kluž (Rumunija), Ferencvaroš (Mađarska), Dandalk (Irska), Slovan (Slovačka), Suduva (Letonija), Omonija (Kipar), Sarajevo (BiH) i Dinamo Tbilisi (Gruzija).\nPogledaj vesti o: Crvena Zvezda, Liga Šampiona, Evropska Unija\nB92: Stanković posle žreba: Nema potcenjivanja\nIzvor: RTS, 09.Avg.2020\nFudbaleri Crvene zvezde put ka Ligi šampiona počinju protiv ekipe Evropa sa Gibraltara. Srpski šampion počinje od prvog kola kvalifikacija i biće domaćin gibraltarskom šampionu. . Ove godine je sistem takmičenja promenjen, igraće se samo jedna utakmica, pa je žrebom...


Dimitrije Boarov: O Vojvodini - neozbiljno\n► Dimitrije Boarov: O Vojvodini - neozbiljno\nRasprava o “vojvođanskim predlozima” da se nakon 13 godina od donošenja Ustava Srbije, a 11 godina od isticanja ustavnog roka, u Skupštini Srbije donese zakon o finansiranju autonomne pokrajine i tome doda neka deklaracija o autonomiji Vojvodine, na neozbiljan način zakazana je samo iz jednog, praktično sitnog, taktičkog političkog razloga vladajuće vrhuške: da se isproba da li će se tom temom vratiti u skupštinsku salu i “opozicioni poslanici” koji bojkotuju plenarni rad tog vrhovnog zakonodavnog organa države (to jest, poslanici koji pripadaju strankama koje su sačinile blok Saveza za Srbiju).\nTaj razlog otvoreno je i bez zazora iznela i predsednica Skupštine Srbije Maja Gojković, koja je vojvođansku temu i stavila na dnevni red tekućeg zasedanja iako je Vlada Srbije odmah izdala saopštenje da je ona protiv rešenja koje je nominalno podnela Liga socijaldemokrata Vojvodine (a, navodno, još mnogo ranije parlamentu podnela poslanica Aleksandra Jerkov). Vlada pri tome ništa nije prozborila o osnovnom pitanju – zašto nastavlja da krši Ustav Srbije, na isti način na koji su ga kršile sve prethodne vlade u protekloj deceniji? Da stvar bude potpuno “zaokružena”, poslanici stranaka SzS niti su se vojvođanskim povodom vratili u skupštinsku salu niti su se u predvorju Skupštine oglasili povodom Vojvodine, niti o Vojvodini i regionalnim autonomijama bilo šta zapisuju u svojim “sporazumima s narodom”. Sve se na kraju svelo na “doskočice” i stara prepucavanja već olupanih političkih veterana – Čanka, Šešelja, Bajatovića i drugih, kao i na već otrcanu priču o nekakvom “vojvođanskom separatizmu”. Kao da i samu “vojvođansku temu” pamte samo najstariji i kao da pitanje teritorijalnih autonomija istorijskih regija više nije aktuelno i nikad više neće biti aktuelno.\nU navodno demokratskoj Srbiji i dalje se kukumavči o nekakvom “jedinstvu”, pa se vojvođanski autonomistički zahtevi smatraju ugrožavanjem tog jedinstva. Istina, sada se saradnicima “naših neprijatelja” već smatraju i oni koji demonstriraju protiv Vučića po ulicama. Inače, više puta sam rekao nekima koji sada šetaju protiv Vučićeve svevlade, a godinama su mi pričali o potrebi stvaranja “nacionalnog jedinstva”, da ne razumem zašto se sada bune kada je “jedinstvo” zapravo postignuto i kada “nacionalni vođa” uživa podršku više od 60 odsto anketiranih građana. Oni kažu da će “promeniti sistem” i vratiti u pogon “državne i društvene institucije”, ali se ne odriču “jedinstva” i “srpske sabornosti”, koja zakonito vodi ka dominaciji jednog.\nAko se vratimo “vojvođanskom pitanju”, zanimljivo je primetiti da gorespomenuta skupštinska rasprava nije pokrenula ni nešto više priče u našoj javnosti o pogubnom procesu centralizacije u Srbiji, koja se jednostavno očitava na osnovnim ekonomskim pokazateljima. Činjenica da je, prema podacima za 2017. godinu, Beogradski region stvarao 39,8 odsto BDP-a Srbije, Vojvodina 26,2 odsto, Region Šumadije i Zapadne Srbije 19,8 odsto, a Region Južne i Istočne Srbije samo 14,1 odsto, trebalo bi da bude alarm ne samo za nosioce ekonomske politike nego i za političke lidere Srbije. Nije tu glavno što je Vojvodina od veoma razvijenog postala “nerazvijen region” u Srbiji (takve degradacije nigde nema u Evropi) nego je glavno to da se svim regionima bar obezbedi da žive od svoga rada, a ne samo od milosti centralne vlasti u Beogradu.\nU kampanji bojkota predstojećih izbora u Srbiji, predsednik Zajedno za Srbiju Nebojša Zelenović izjavio je tokom obilaska sela Dublje u opštini Bogatić, kod Šapca, da vlast građane i celo...\nRazgovori pod pokroviteljstvom evropskih parlamentaraca koji se odvijaju u Skupštini Srbije o izbornim uslovima, samo su loša gluma i režija vlasti da navodno nešto rade pre raspisivanja...


Dačić: Republika Srpska najvažniji nacionalni interes SPS-a i Srbije\nNajvažniji nacionalni interes Socijalističke partije Srbije (SPS), kao i države Srbije, jeste očuvanje, jačanje i stabilnost Republike Srpske, ustvrdio je danas u Banjoj Luci ministar vanjskih poslova Srbije i predsjednik SPS-a Ivica Dačić.\nTo, kako je naveo, kažu svima u svijetu potpuno jasno i otvoreno, jer na to imaju pravo.\n– U RS živi više od milion pripadnika srpskog naroda – rekao je Dačić obračaćujući se delegatima Sedmog kongresa Socijalističke partije Republike Srpske, na kojem bi trebalo da se izabere novi predsjednik, a jedni kandidat je dosadašnji predsjednik Petar Đokić.\nDačić je istakao da ne bi bilo dejtonskog sporazuma da nije bilo čvrste veze između RS i Srbije.\nNaglasio je da je interes Srbije da ide u EU, jer tu može da ostvari bolji život za svoje građane.\n– Ali s druge strane, evropski put nikako ne znači antiruski put, jer mi idemo u Evropu zbog nas, a ne EU – naveo je Dačić.\nNiko, kazao je, ne može da očekuje od Srbije da radi protiv sebe i nikada “neće voditi antirusku politiku, jer bi time vodili antisrpsku politiku”.\nUkazao je na dobru saradnju dviju socijalističkih partija, ističući da su one jedno, iako su na dva geografska prostora


Vesti online / Sport / Rukomet / Nenadić: Dobili smo "šamar" u pravo vreme!\nSrpski rukometaš Petar Nenadić posle poraza od Mađarske na Kupu nacija, rekao je da je njegova ekipa dobila šamar, ali da je on možda došao u pravom trenutku.\nSrbija je izgubila od Mađarske sa 25:32, u prvom meču na Kupu nacija, a ta utakmica odigrana je u niškom „Čairu“.\n"Šta reći posle loše partije i u odbrani i u napadu. Sve je bilo katastrofa. Treba da pogledamo utakmicu i da shvatimo da ima mesec i po dana do početka prvenstva. Mađarska nam je lupila šamarčinu, koja je možda i u dobro vreme došla“, rekao je Nenadić.\nNenadićev saigrač Žarko Šešum ocenio je da je ekipa odigrala katastrofalno i promašila mnogo zicera.\n"Petar je rekao, šamar je došao u pravo vreme. Svi pričaju o Evropskom prvenstvo, a mi sada treba da igramo dobro, a tada pogotovo. Puno stvari treba da popravimo, puno da treniramo, da razmišljamo svojim glavama. Nadam se da će ovo biti pozitivna opomena za sve nas“, naglasio je Šešum.\nIgrač od kojeg se više očekivalo Marko Vujin, koji je postigao dva gola, ocenio je da je ekipa samo na početku odigrala kako je bilo dogovoreno.\n"Igrali smo u pravoj atmosferi, žao mi je što nismo pobedili. Idemo dalje. Možda smo bili malo umorni, ali nemamo opravdanja za ovakvu igru. Mnogo treba da popravimo ako mislimo da odigramo pravu utakmicu sa Hrvatskom u subotu“, rekao je Vujin.\n"Nismo poštovali dogovor. Imamo vremena do Evropskog prvenstva da ispravimo greške i da pokažemo mnogo bolju sliku. Ne treba da se opterećujemo protivnicima, već da se koncentreišemo na našu igru“, istakao je Nikčević.


"OD TOGA NEMAMO NI EVRO DOBITI" Meštani protiv izgradnje vojnog poligona NATO na Sinjajevini\nPlanina Sinjajevina neće biti pretvorena u vojni poligon NATO-a jer to njeni meštani neće dozvoliti po cenu života i spremni su da blokiraju sve pristupne puteve ako vojska krene ka njihovim katunima i pašnjacima, poručili su građani danas sa protesta "Sačuvajmo Sinjajevinu" koji je održan na Savinim vodama.\nNekoliko stotina građana zatražilo je da Ministarstvo odbrane Crne Gore odustane od namere da na toj planini uspostavi vojni poligon, zahtevajući da Sinjajevina bude proglašena za regionalni park prirode.\nPredstavnik Građanske inicijative "Sačuvajmo Sinjajevinu" Aleksandar Milatović rekao je da je Sinjajevina područje stvoreno za poljoprivredu i turizam.\nOn je naveo da je analiza Agrokombinata "13. jul" pokazala da se na Sinjajevini za samo četiri meseca može proizvesti hiljadu tona sira, 750 tona mesa, 36 tona vune, 33 tone lekovitog bilja i 4.000 tona sena od čega se može zaraditi oko 11 miliona evra.\n"Od vojnih poligona nemamo ni evro dobiti, tako da je računica jasna. Sinjajevina pripada stočarima i turistima i nikako se ne sme uništiti", poručio je Milatović.\nMeštanin Lipova Vlado Bojić ukazao je da na Sinjajevini ima na stotine endemskih vrsta i da se na toj planini može napasati više od 10.000 goveda i 200.000 ovaca.\n"Pozivam sve koji gravitiraju Sinjajevini da je brane, a nadležne da, ako treba, pitaju narod i referendumom kako želi da koristi svoju Sinjajevinu", poručio je Bojić.\nOn je naveo da na Sinjajevini neće biti gradnje, već da će prostor koji tamo već postoji biti korišćen za vežbu jedinica Vojske Crne Gore.\nMinistar odbrane Crne Gore: Na Sinjajevini neće biti NATO baze


Većina birališta zatvorena u 20h, izlaznost oko 60% - Radio Kosovska Mitrovica\nVećina birališta zatvorena u 20h, izlaznost oko 60%\n3. April 2022, 20:04 -> 20:06\nU Srbiji je u 20 časova zatvorena je većina birališta i počelo je prebrojavanje glasova. Građani su danas mogli da glasaju za predsednika Republike, narodne poslanike, kao i za lokalne skupštine u Beogradu, Boru i još 12 opština.\nPravo glasa na predsedničkim i parlamentarnim izborima imalo je 6.502.307 birača. Za oko 100.000 birača sa područja Kosova i Metohije glasanje na izborima organizovano je u najbližim opštinama centralne Srbije.\nVećina biračkih mesta je zatvorena, rekao je predsednik RIK-a Vladimir Dimitrijević na konferenciji za medije.\nIstakao je da je svima koji su se našli na biračkom mestu u 20 časova omogućeno da glasaju.\nNaveo je da će RIK sutra u 20 časova objaviti preliminarne rezultate izbora, a u međuvremenu će rezultati moći da se prate na veb prezentaciji na sajtu Republičke izborne komisije.\nBojan Klačar iz Cesida kaže za RTS da nisu zatvorena sva biračka mesta na vreme, jer su bile gužve.\nIstakao je da nemaju podatke o koliko se biračkih mesta radi.\nIzveštaj Cesida o nepravilnostima\nNa osnovu informacija dobijenih od posmatrača, od 17 do 20 časova, Cesid je uočio ponavljanje nepravilnosti koje su zabeležene u toku dana.\nNastavljene su nepravilnosti ubacivanja glasačkih listića u pogrešne glasačke kutije, kao i proceduralne nepravilnosti (glasanje bez identifikacije birača i nanošenja spreja).\nNa nekoliko biračkih mesta prijavljene su i greške kod potpisivanje birača na pogrešno mesto u izvodu iz biračkog spiska. Posmatrači su primetili i nepravilnosti kada je u pitanju glasanje birača van biračkog mesta.\nNa tri biračka mesta birači nisu mogli da glasaju, jer ih nije bilo u izvodu iz biračkog spiska, iako su proverom na sajtu Ministarstva državne uprave i lokalne samouprave utvrdili da glasaju na tim biračkim mestima.\nOsim navedenog, posmatrači su i u ovom periodu nastavili da uočavaju aktivnosti kojima se ugrožava tajnost glasanja na biračkim mestima (fotografisanjem listića ili snimanjem procesa glasanja), porodično glasanje, lakše incidente i verbalne sukobe.\nSrđan Bogosavljević iz Ipsosa kaže za RTS da je prema trenutnim projekcijama izlaznost na izborima 59,7 odsto.\nIspred zgrade Republičke izborne komisije iz predostrožnosti postavljena je metalna ograda i raspoređene policijske snage, javlja izveštač RTS-a.


Prinudna naplate struje počinje danas - Ozon Media\nSremska Mitrovica – Najavljena prinudna naplata struje prema svim dužnicima iz kategorije domaćinstava počinje danas, dok je prinudna naplata struje od privrede moguća tek od oktobra.\nFirme, kako privatne tako i državne, koje duguju za struju, mogle bi da se nađu na meti privatnih izvršitelja – od oktobra, i za razliku od domaćinstva za koje je limit za pokretanje postupka prinudne naplate dug od 100 dinara, njima će biti tolerisana i veća dugovanja.\nKako će izgledati prinudna naplata sutrje?\nNakon što dobiju predmete od “EPS snabdevanja” izvršitelji će prvo doneti zaključke o izvršenju koje će uručivati dužnicima. Taj zaključak će uručiti dužniku, ali ako to ne uspe iz prvog puta, to će ponovo pokušati za 15 dana. Ako ni tada ne uspeju da im uruče zaključak, uručiće im se preko oglasne table suda i to će se smatrati kao da je dužnik primio zaključak.\nTime se stiču uslovi za prinudno sprovođenje izvršenja naplate.\nDužnici nakon prijema zaključka o izvršenju prinudne naplate imaju pravo prigovora u roku od pet radnih dana od dana prijema zaključka. Takođe se od prijema zaključka dužnicima ostavlja i rok od osam dana da plate dug zajedno sa troškovima postupka i kamatom, u tom slučaju bi platili samo pola nagrade izvršitelju.\nPopisu imovine će se pribegavati u krajnjem slučaju ukoliko ne bude nađena neka druga imovina koja je prikladna za sprovođenje izvršenja naplate.\nIzvršitelji će sami ići na teren, ali ako se ustanovi da za tim postoji potreba, mogu da traže i asistenciju policije.\nKoliko vas košta septembar?


Tag / Milion evra / Vesti online\nFinska zatvara granicu s Rusijom zbog milion evra!\nGranični prelazi na rusko-finskoj granici mogli bi da budu zatvoreni da bi se uštedeo novac, izjavio je načelnik granične oblasti jugoistočne Finske Ismo Kurki, javljaju agencije.\nVIDEO: Taj ludi, ludi svet: Fotografija krompira prodata za milion evra\nFotografija pod nazivom "Potato #345" (Krompir #345), koju je irski fotograf Kevin Aboš snimio 2010, prodata je prošle godine za milion evra, čime je postala jedna od 20 najskupljih fotografija na...\nŠta se sve može u Srbiji sa milion evra\nMilion evra! To je novac koji verovatno niko od nas nije video i teško da će videti tokom ovog života.\nZaplenjeno milion evra direktoru "Čistoće"\nMilion evra koje je Dragan Ignjatović (52), bivši direktor "Gradske čistoće“, okrivljen za novčane malverzacije i pranje novca, držao na računu u jednoj švajcarkoj banci prebačen je u...


Foto: KV Horizontal\nUpravo ovim pitanjima bavi se organizacija POTENT.rs u svojoj kampanji „HIV je etiketa“, koja je inspirisana ličnim pričama i nastala je sa ciljem da vrati fokus na ovu važnu temu, kao i da podstakne javnost da sebi postavi ista pitanja, a onda i da se edukuje.\n- Cilj kampanje je da podignemo svest o problemima sa kojima se susreću ljudi koji su pozitivni, da osvestimo da je život sa HIV virusom moguć i normalan, kao i da pozovemo širu javnost da poseti website potent.rs da se na njemu edukuje i sazna sve relevantne i adekvatne činjenice- kažu u ovoj organizaciji, koja inače sprovodi aktivnosti u saradnji sa Ministarstva zdravlja i Globalnim fondom za borbu protiv side, tuberkoloze i malarije. Takođe, rade u saradnji sa zavodima i institutima za javno zdravlje.\n- Ako na vreme započneš lečenje moćićeš da imaš neskraćen životni vek, a uz uspešno lečenje bićeš siguran da nećeš HIV preneti seksualnim partnerima.\n- Zato što su nam polazna tačka autentične ljudske priče, želeli smo da prikažemo realne, neobrađene fotografije tela – realnih ljudi. Jednostavnost kompozicije, osvetljenja i položaja tela naglašava da rešenje problema diskriminacije leži u jednostavnim mehanizmima, odnosno u razgovoru na ovu temu i edukaciji šire javnosti- istakao je Kosta Đuraković, direktor fotografije i vizuelni umetnik.\n- U vreme kada smo izloženi enormnoj količini informacija, vizualima i različitom sadržaju, kampanja mora da bude autentična, unikatna i realna kako bi privukla pažnju i podigla svest o određenoj temi- nadovezao se Stefan Gajić, kreativni lead i art director kampanje.\nHIV HIV virus sida AIDS


Mi roditelji volimo da verujemo da imamo uticaja na budućnost naše dece, i da od naših postupaka zavisi koliko će jednog dana ona biti uspešna, pametna i obrazovana.\nTo, bar kad je inteligencija u pitanju, ne potvrđuju naučne studije. Nedavno sprovedeno istraživanje naučnika sa Državnog univerziteta na Floridi pokazalo je da “roditelji nemaju uočljiv uticaj na IQ deteta”, osim što im prenose gene koji određuju nivo inteligencije.\nNaučnici sa Floride godinama su razmatrali vezu između ponašanja roditelja i inteligencije njihove dece u kasnijem životu, poredeći mlade ljude iz cele Amerike sa drugom grupom mladih ispitanika, koji su usvojeni. Ocenjivali su njihovo ponašanje, davali im testove inteligencije i merili verbalnu inteligenciju u višim razredima osnovne i u srednjoj školi. Ponovili su ispitivanje kada su mladi imali između 18 i 26 godina.\nKod obe grupe ispitanika naučnici su našli da je uticaj ponašanja roditelja na inteligenciju dece zanemarljiv.\nInteligentniji roditelji zaista sa decom više rade stvari koje se smatraju dobrim za inteligenciju, ali to samo maskira genetsko prenošenje inteligencije sa roditelja na dete, zaključak je naučnika sa Floride.\nSlični su i zaključci istraživača sa londonskog Kraljevskog koledža, koji su se bavili vezom između genetike i uspeha u obrazovanju. Poredeći akademska dostignuća 6.653 para identičnih i dvojajčanih blizanaca, utvrdili su da 3/4 uspeha zavisi od genetike, ali i da nije samo nasleđena inteligencija ta od koje zavisi uspeh. Inteligencija, definisana kao sposobnost rezonovanja, planiranja, rešavanja problema, apstraktnog mišljenja, shvatanja složenih ideja, brzog učenja i učenja iz iskustva, nije isto što i akademski uspeh, pošto ne postaju sva visokointeligentna deca i vrhunski stručnjaci.\nImaju li onda roditelji uticaja na inteligenciju svoje dece, ili ona bez obzira na sve ostaje onakva je rođenjem data?\nTagovi :dečiji IQ, inteligencija, inteligencija kod dece, kako razviti inteligenciju kod dece, učenje, uspeh, uspešno dete


Grad Novi Pazar - Neophodni zakoni koje je moguće implementirati\nNeophodni zakoni koje je moguće implementirati\nMinistarstvo državne uprave i lokalne samouprave, uz podršku Misije OEBS-a u Republici Srbiji, započelo je postupak javnih konsultacija o radnom tekstu Nacrta zakona o izmenama i dopunama Zakona o nacionalnim savetima nacionalnih manjina. U okviru toga, rasprava je održana i u Novom Pazaru, uz veliko interesovanje javnosti, predstavnika lokalne samouprave, Bošnjačkog nacionalnog vijeća, obrazovnih ustanova, predstavnika civilnog drštva, medija i političara.\nIzmene koje nacrt zakona tretira tiču se, prema rečima državnog sekretara u Ministarstvu Ivana Bošnjaka odredaba koje je Ustavni sud Republike Srbije proglasio neustavnim.\n„Ide se prvenstveno na depolitizaciju u funkcionisanju samih nacionalnih saveta, na izmene u načinu upravljanja sredstvima kao i zaokruživanje ovlašćenja ovih tela koja kao demokratski specifičan segment predstavljaju delove društva odnosno određene zajednice. Očekujemo da javne konsultacije u odnosu na pripremljen nacrt daju nova konkretna zapažanja i mišljenja od strane predstavnika nacionalnih zajednica. Tekst ne samo da treba da bude zakonski regulisan, već i naš zajednički produkt, kako bi smo regulisali i prava i obaveze države ali i svih drugih segmenata kjoih se ovaj fenomen tiče“, kazao je Bošnjak u Novom Pazaru.\nOn je rekao i da zakon ne tretira jednu manjinsku zajednicu ili političku grupaciju u Srbiji, već predstavlja pokušaj države da usaglasi što veći broj zahteva a da oni budu deo teksta zakona i deo svakodnevnog života u Republici Srbiji.\n„Država poziciju manjinskih zajednica želi da unapredi i kroz druge sistemske zakone, prvenstveno one koji se tiču obrazovanja, kulture i medija, lokalnog upravljanja, demokratskog učešća u donošenju odluka i slično“, zaključio je Bošnjak, ističući da zahtevi bošnjačkog korpusa jeste moguće kanalisati kroz sistem.\nU radu na Nacrta zakona o izmenama i dopunama Zakona o nacionalnim savetima nacionalnih manjina učestvuju predstavnici svih manjinskih zajednica u Srbiji. Radna grupa očekuje da konačna verzija teksta bude rezultat maksimalnog kompromisa koji je moguće primenjivati u praksi.


26. maja, 2022 Vesti iz Sveta Napišite komentar\nUkrajinski predsednik Volodimir Zelenski izjavio je danas da je spreman da razgovara direktno sa ruskim predsednikom Vladimirom Putinom, a ne uz pomoć posrednika. On je dodao da „ukoliko ruski predsednik razume realnost, postoji mogućnost da se dođe do diplomatskog rešenja konflikta”, preneo je Rojters, piše Politika.\nGovoreći pred publikom na Svetskom ekonomskom forumu u Davosu, Zelenski je poručio da će se Ukrajina boriti dok ne povrati celu svoju teritoriju. Ukrajinski predsednik je rekao da bi Moskva trebalo da povuče svoje trupe na mesto gde su bile pre početka napada, 24. februara, prenosi Tanjug. „Ovo bi mogao da bude prvi korak ka razgovoru”, izjavio je Zelenski.\nSituacija u Donbasu izuzetno teška\nPredsednik Ukrajine Volodimir Zelenski izjavio je da je situacija u Donbasu „izuzetno teška” i ocenio da je redovno snabdevanje Ukrajine oružjem najbolja strategija za održavanje globalne stabilnosti. Zelenski je u video obraćanju rekao da je glavnina ruskih snaga skoncentrisana za napad u Donbasu, prenosi Bi-Bi-Si.\n„Liman, Popasna, Severodonjeck, Slavjansk – okupatori žele da unište sve tamo”, rekao je Zelenski, preneo je Tanjug. Prema njegovoj oceni, snabdevanje Ukrajine teškim naoružanjem – višecevnim lanserima raketa, tenkovima i protivbrodskim oružjem je najbolja investicija u održavanje stabilnosti u svetu i sprečavanje mnogih teških kriza koje Rusija još planira ili je već izazvala.\nTagovi: Mađarska - vladimir putin - volodimir zelenski


Državne ekonomske mere za smanjivanje negativnih efekata na privredu prouzrokovanih pandemijom virusa korona | Razvojna Agencija Vojvodine\nPaket ekonomskih mera države za cilj ima da se očuva zaposlenost u toku vanrednog stanja i pomogne privrednim subjektima kojima je otežano poslovanje.\nMinistar finansija Siniša Mali je rekao da se paket sastoji od devet mera sa procenjenim efektom u visini od 608,3 milijarde dinara, odnosno 5,1 mlrd EUR, što je 11% ovogodišnjeg bruto domaćeg proizvoda (BDP) Srbije, a najavio je i direktnu pomoć svim punoletnim građanima Srbije od po 100 EUR u dinarskoj protivvrednosti.\n- Odlaganje plaćanja poreza na zarade i doprinose za privatni sektor. Ova mera se odnosi i na odlaganje plaćanja poreza na prihod od samostalnih delatnosti svih preduzetnika. Oni koji se opredele da koriste ovu meru mogu da koriste odlaganje plaćanja troškova poreza i doprinosa na zarade do početka 2021. godine, a nakon toga se ostavlja mogućnost daljeg odlaganja plaćanja ovih troškova najduže do 24 meseca bez obaveze plaćanja kamate na zahtev poreskog obveznika. Osnovni uslovi za primenu ove mere su identični za sve poslodavce.\n- Odlaže se plaćanje akontacija poreza na dobit u drugom kvartalu 2020. Osnovni uslovi za primenu ove mere su identični za sve obveznike poreza na dobit bez obzira na njihovu ekonomsku snagu.\n- Oslobađanje od obaveze plaćanja PDV-a davalaca donacija koji svoje proizvode, odnosno proizvode čijim prometom se bave, doniraju ustanovama koje su neposredno uključene u aktivnosti koje imaju za cilj sprečavanje širenja i lečenje građana od bolesti covid-19.\nDrugi set mera odnosi se na direktna davanja preduzećima, isplatu pomoći u visini minimalne zarade za preduzetnike, mikro, mala i srednja preduzeća, odnosno subvencije 50% minimalne zarade velikim preduzećima, čiji zaposleni su poslati na prinudni odmor, zbog smanjenog obima poslovanja ili potpune obustave rada. Očekuje se da ova mera krene od maja.\nOvim programom Vlada Srbije želi da minimizira spoljne uticaje, kao što su pad tražnje i prekid lanaca snabdevanja, i njihove posledice, kao što su smanjenje zaposlenosti i nelikvidnost, na poslovanje srpske privrede. U okviru njega predviđeni su:\nPrema poreskim obveznicima koji imaju odobreno odlaganje plaćanja dugovanog poreza za vreme vanrednog stanja se neće primenjivati poništaj sporazuma i naplaćivanje neplaćenog poreskog duga (iz sredstava obezbeđenja i u postupku prinudne naplate), počev od rate koja dospeva u martu 2020. godine.\n- Dodatno Odlukom o naknadama u platnom prometu ne mogu se naplaćivati naknade i drugi troškovi kod uplata i prenosa novčanih sredstava radi prijema donacija u borbi protiv epidemije bolesti Kovid-19. Ova Odluka se odnosi na banke, institucije elektronskog novca, platne institucije i javnog poštanskog operatora, kao i Narodnu banku Srbije kod uplata i prenosa novčanih sredstava radi prijema donacija u borbi protiv pandemije covid-19 virusa.\nSve ostale informacije i detalji na sajtu Privredne komore Srbije.


Ugostitelji Crne Gore pozivaju građane Srbije da se prijave za sezonske poslove na primorju - 29.05.2022, Sputnik Srbija\nUgostitelji Crne Gore pozivaju građane Srbije da se prijave za sezonske poslove na primorju\nNevladina organizacija „Ugostitelji Crne Gore“ pozvala je zainteresovane državljane Srbije da se prijave za sezonske poslove na crnogorskom primorju. 29.05.2022, Sputnik Srbija\n„Za ovogodišnju turističku sezonu već smo zaposlili značajan broj domaće radne snage, ali nam je potrebno još kadra u sektoru ugostiteljstva i hotelijerstva“, naveli su „Ugostitelji Crne Gore“ u saopštenju.Oglase za posao objavljuju na svojoj viber grupi, preko koje su, kako navode, zaposlili više od dve hiljade ljudi.\nregion, region – ekonomija, ekonomija, turizam i trgovina, srbija, crna gora\nCC0 / Pixabay / Radnik u hotelu\nNevladina organizacija „Ugostitelji Crne Gore“ pozvala je zainteresovane državljane Srbije da se prijave za sezonske poslove na crnogorskom primorju.\n„Za ovogodišnju turističku sezonu već smo zaposlili značajan broj domaće radne snage, ali nam je potrebno još kadra u sektoru ugostiteljstva i hotelijerstva“, naveli su „Ugostitelji Crne Gore“ u saopštenju.\nOglase za posao objavljuju na svojoj viber grupi, preko koje su, kako navode, zaposlili više od dve hiljade ljudi.


JEREMIĆEVA "NARODNA STRANKA": Ovo je Vučićev plan za Kosovo, koji se krije... (VIDEO) | Web-Tribune.com\nHome / TEMA DANA / JEREMIĆEVA „NARODNA STRANKA“: Ovo je Vučićev plan za Kosovo, koji se krije… (VIDEO)\nNarodna stranka se protivi nameri predsednika Srbije Aleksandra Vučića da u ovom trenutku završi statusne pregovore sa Prištinom i to na najnepovoljniji mogući način po Srbiju, izjavio je danas potpredsednik Narodne stranke Nikola Jovanović.\n„Potpisivanje međunarodnog sporazuma sa Prištinom i saglašavanje sa članstvom samoproglašenog Kosova u UN znači defakto priznanje Kosova i najnepovoljniji mogući ishod za Srbiju. Narodna stranka akcijom ’Jedan potpis menja sve’ želi da pokaže da se narod ne slaže sa takvim rešenjem“, rekao je Jovanović u razgovoru sa građanima u beogradskoj opštini Vračar.\nJovanović je rekao da Narodna stranka predlaže sasvim drugačije rešenje, po kojem bi prvo bili stvoreni demokratski uslovi u Srbiji i pokrenut istinski unutrašnji dijalog, a pre statusnih razgovora moralo bi da bude rešeno pitanje srpske imovine na Kosovu i Metohiji i obezbeđena zaštita ljudi i kulturne baštine.\n„Potom bi se na osnovu Rezolucije 1244 Saveta bezbednosti UN razgovaralo o statusu Kosova i Metohije, ali ne na način koji bi vodio u kapitulaciju, što radi aktuelni naprednjački režim“, naveo je Jovanović.\nPotpredsednik Narodne stranke je pozvao Vučića da konačno saopšti građanima šta je njegov plan za Kosovo, što je predsednik Srbije obećao da će učiniti još u martu.\nJovanović je istakao da je „razgraničenje“ marketinški termin koji služi kao smokvin list da prikrije nedostatak rezultata Vučićeve kosovske politike.\n„’Razgraničene’ znači da bi trebalo da pristanemo da samoproglašeno Kosovo postane član UN i da na sve to kao bonus dobije teritoriju juga centralne Srbije, a da ironija bude veća, i da se prekine žila kucavica centralne Srbije – Koridor 10“, rekao je Jovanović.\nJovanović je dodao da Vučić koristi „razgraničenje“ da bi pokazao kako se on navodno za nešto borio, a zapravo je Srbiji napravio dodatni problem jer je time ne samo legitimizovao opciju nezavisnog Kosova, nego i problematizovao jug centralne Srbije, što je besmisleno, štetno i najgore moguće rešenje.\nPotpredsednik Narodne stranke je naveo da čak ni visoki državni funkcioneri i funkcioneri SNS-a ne znaju šta je Vučićev plan za Kosovo i Metohiju.\n„Paradoksalno, svi mu se kunu u vernost i daju mu podršku za plan za koji on sam kaže da ga nema, tako da državni vrh i funkcioneri SNS-a podržavaju ono što ne postoji. To pokazuje besmislenost i sluđenost političke elite i činjenicu da je ljudima u SNS-u važnije da se dodvore predsedniku nego da zaštite srpske nacionalne interese“, rekao je Jovanović.\nJovanović je dodao da je naprednjački režim po dolasku na vlast nasledio neke stvari sa kojima je mogao da pregovara.\n„Srbija je imala kontrolu nad severom Kosova i Metohije, imali smo rezoluciju UN koja je naložila kosovskim Albancima da moraju da se vrate za pregovarački sto, o Trepči se razgovaralo u Beogradu. Direktor Kancelarije za Kosovo i Metohiju je tri godine nakon toga tvrdio da vodimo 5:0 u pregovorima. Šta se desilo u međuvremenu? Koji je sada rezultat na semaforu“, upitao je Jovanović.\nPrevious „Podelili smo se po svemu, svi smo u rasulu i smrt nam se uvukla u državu, pa se živi kao da se ceo život mre. Stid smo odavno izgubili, pa smo prestali biti ljudi..“\nNext TRAJKOVIĆ OTKRIO ŠOKANTNE PODATKE- OVO SE KRIJE: Vučićevi ljudi na Kosovu prete likvidacijom svih onih koji su protiv podele..